<h6 style="text-align: center;"><strong>Ολοκληρώθηκε πριν από λίγο η εξαμερής έκτακτη συνάντηση που είχαν στις Βρυξέλλες Κυριάκος Μητσοτάκης και Νίκος Αναστασιάδης με Μέρκελ και Μακρόν, με τη συμμετοχή του προέδρου του Ευρωπαϊκού Συμβουλίου Σαρλ Μισέλ και της προέδρου της Ευρωπαϊκής Επιτροπής Ούρσουλα φον ντερ Λάιεν, προκειμένου να αρθεί το αδιέξοδο στη Σύνοδο Κορυφής, μετά το <a href="https://www.ny-greeks.com/%ce%ba%cf%8d%cf%80%cf%81%ce%bf-%ce%b5%ce%bb%ce%bb%ce%b1%ce%b4%ce%b9%ce%ba%cf%8c-%ce%bc%cf%80%ce%bb%cf%8c%ce%ba%ce%bf-%cf%83%cf%84%ce%bf-%cf%80%cf%81%ce%bf%cf%83%cf%87%ce%ad%ce%b4%ce%b9/"><span style="color: #ff0000;">μπλόκο Κύπρου και Ελλάδας στο προσχέδιο των συμπερασμάτων</span></a>. </strong></h6>
Σύμφωνα με πληροφορίες από Ελλαδικά και Αμερικανικά ΜΜΕ, κατατέθηκε νέο προσχέδιο συμπερασμάτων βελτιωμένο σε ό,τι αφορά στην Τουρκία. Όπως αναφέρει το Politico, υπάρχει παράγραφος στο νέο προσχέδιο που περιλαμβάνει σκληρούς χαρακτηρισμούς για την Τουρκία, χωρίς ωστόσο να αναφέρει πουθενά τη λέξη «κυρώσεις».  Κύπριος αξιωματούχος ανέφερε ότι οι συζητήσεις για την Τουρκία και την κατάσταση στην Ανατολική Μεσόγειο θα συνεχιστούν αύριο, Παρασκευή.

Τώρα, άρχισε το δείπνο, όπου σύμφωνα με τον εκπρόσωπο του Σαρλ Μισέλ, Μπάρεντ Λέιτς, οι Ευρωπαίοι ηγέτες ασχολούνται με άλλα ζητήματα της ατζέντας, όπως οι εχθροπραξίες στο Ναγκόρνο Καραμπάχ και τη δηλητηρίαση Ναβάλνι.

https://twitter.com/BarendLeyts/status/1311741047526092801?s=20

<span style="color: #ff0000;"><strong>Οι διαφωνίες για το προσχέδιο</strong></span>

Σύμφωνα με πληροφορίες, η Αθήνα επέμεινε ότι η αναφορά σε μελλοντικό διάλογο με την Άγκυρα πρέπει να εξισορροπηθεί με αναφορά σε κυρώσεις σε περίπτωση που η αποκλιμάκωση αποδειχθεί προσχηματική. Η καγκελάριος Μέρκελ δεν επιθυμεί να υπάρξει αναφορά σε κυρώσεις, επικαλούμενη μεταξύ άλλων τη συμφωνία που ανακοινώθηκε νωρίτερα περί μηχανισμού απεμπλοκής (deconfliction mechanism) μεταξύ Αθήνας και Άγκυρας υπό την αιγίδα του ΝΑΤΟ.

Αθήνα και Κύπρος έκριναν ότι το πρώτο προσχέδιο, που κυκλοφόρησε γύρω στις 6 το απόγευμα τοπική ώρα, δεν ήταν ικανοποιητικό. Σύμφωνα με κυβερνητικές πηγές, Αθήνα και Λευκωσία ζήτησαν τροποποιήσεις <em><strong>«ώστε να αντικατοπτρίζει πιο πλήρως τις ελληνικές θέσεις»</strong></em>, .

Στο προσχέδιο εκφραζόταν η αλληλεγγύη της Ε.Ε. με την Ελλάδα και την Κύπρο, <em><strong>«των οποίων η κυριαρχία και τα κυριαρχικά δικαιώματα πρέπει να γίνουν σεβαστά»</strong></em>. Οι «27» καλωσόριζαν τα μέτρα οικοδόμησης εμπιστοσύνης και τη συμφωνία για την επανέναρξη των διερευνητικών επαφών μεταξύ Ελλάδας και Τουρκίας και καλούσαν την Άγκυρα να σταματήσει τις <em><strong>«παράνομες»</strong></em> έρευνες και γεωτρήσεις σε «διαφιλονικούμενα ύδατα».

Γινόταν επίσης αναφορά στην ανάγκη <em><strong>«ταχείας επανέναρξης»</strong></em> των συνομιλιών για το Κυπριακό, που θα περιλαμβάνει και το θέμα του διαμοιρασμού των πιθανών εσόδων από το φυσικό αέριο στις παρακείμενες θαλάσσιες περιοχές.  Υπό τον όρο της <em><strong>«μακροχρόνιας»</strong> </em>αποκλιμάκωσης στην περιοχή, αναφερόταν, θα μπορούσε να εγκαινιαστεί μία νέα θετική ατζέντα με την Τουρκία, εστιάζοντας στον εκσυγχρονισμό της τελωνειακής ένωσης, την επανέναρξη του πολιτικού διαλόγου σε υψηλό επίπεδο και πιο συχνές επαφές σε επίπεδο κοινωνίας των πολιτών. Το προσχέδιο δεν περιλάμβανε καμία αναφορά σε κυρώσεις.

Πηγές: - POLITICO.EU - Naftemporiki - kathimerini.gr - SKAI - Sigmalive - Philenews -