Παρουσιάστηκαν σήμερα σε διαδικτυακή συνέντευξη Τύπου, από τον υπουργό Περιβάλλοντος και Ενέργειας, Κωστή Χατζηδάκη, τη γενική γραμματέα Ενέργειας και Ορυκτών Πρώτων Υλών, Αλεξάνδρα Σδούκου, και τον πρόεδρο της Συντονιστικής Επιτροπής ΣΔΑΜ, Κωστή Μουσουρούλη, oι βασικές κατευθύνσεις του σχεδίου της Δίκαιης Αναπτυξιακής και Μετάβασης των λιγνιτικών περιοχών  Είχε προηγηθεί η έγκριση του σχεδίου για την απολιγνιτοποίηση, από την Κυβερνητική Επιτροπή που συνεδρίασε το μεσημέρι υπό την προεδρία του κ. Χατζηδάκη. Θα ακολουθήσει η ενσωμάτωση των τελευταίων σχολίων από τα μέλη της Συντονιστικής Επιτροπής και η ολοκλήρωση του κειμένου του masterplan, ώστε να τεθεί σε δημόσια διαβούλευση την επόμενη εβδομάδα.

<img class="size-medium wp-image-7929 alignleft" src="https://www.ny-greeks.com/wp-content/uploads/2020/09/Diaskepsi-111-300x188.jpg" alt="" width="300" height="188" />O υπουργός Περιβάλλοντος και Ενέργειας στην εισαγωγική του τοποθέτηση, υπογράμμισε την αναγκαιότητα της ταχείας απολιγνιτοποίησης όχι μόνο για προφανείς περιβαλλοντικούς, αλλά και για οικονομικούς λόγους (το κόστος της λιγνιτικής ενέργειας διαμορφώνεται στα 80 ευρώ/ΜWh ενώ η Οριακή Τιμή Συστήματος στα 45 ευρώ/MWh). Αναφέρθηκε στην πορεία απόσυρσης των λιγνιτικών μονάδων, με τη μονάδα του Αμυνταίου να έχει ήδη κλείσει από τις αρχές του μήνα. Σειρά παίρνουν το 2021 οι μονάδες Καρδιά 3-4 και Μεγαλόπολη 3 (που έχει έρθει πιο μπροστά σε σχέση με το αρχικό χρονοδιάγραμμα, με συναίνεση της τοπικής κοινωνίας).

Στη συνέχεια, ανέλυσε τις 12 συγκεκριμένες πρωτοβουλίες που εξήγγειλε η κυβέρνηση από τις αρχές του έτους (που έχουν ήδη υλοποιηθεί ή βρίσκονται σε φάση υλοποίησης), οι οποίες προλείαναν το έδαφος για το ολιστικό σχέδιο δίκαιης μετάβασης, που εδράζεται σε πέντε πυλώνες:
<ul>
 	<li>Καθαρή «πράσινη» ενέργεια</li>
 	<li>Βιομηχανία, βιοτεχνία και εμπόριο</li>
 	<li>«Έξυπνη» αγροτική παραγωγή</li>
 	<li>Βιώσιμος τουρισμός</li>
 	<li>Τεχνολογία και εκπαίδευση</li>
</ul>
<strong>16 μεγάλες επενδύσεις</strong>

Στο επίκεντρο του masterplan βρίσκονται 16 μεγάλες επενδύσεις, τις οποίες περιέγραψε ο κ. Χατζηδάκης, υπογραμμίζοντας ότι οι άμεσες και έμμεσες θέσεις εργασίας που θα δημιουργηθούν από αυτές και άλλα projects που θα ακολουθήσουν, θα υπερκαλύψουν αυτές που θα χαθούν λόγω του σβησίματος των λιγνιτικών μονάδων.
<ol>
 	<li>Δημιουργία φωτοβολταϊκών πάρκων, συνολικής ισχύος 2,3 GW (Δυτική Μακεδονία). Το πρώτο μεγάλο project προς την κατεύθυνση αυτή είναι η κατασκευή πάρκου ισχύος 230 MW, από τον όμιλο ΔΕΗ, επένδυση 133 εκατ. ευρώ</li>
 	<li>Ανάπτυξη φωτοβολταϊκών πάρκων ισχύος 0,5 GW στη Μεγαλόπολη, με πρωταγωνίστρια πάλι τη ΔΕΗ</li>
 	<li>Άμεση έναρξη κατασκευής του φωτοβολταϊκού πάρκου των ΕΛΠΕ στην Κοζάνη (Επένδυση 130 εκατ. ευρώ)</li>
 	<li>Μονάδα παραγωγής πράσινου υδρογόνου στη Δυτική Μακεδονία (Solaris)</li>
 	<li>Εγκατάσταση μονάδας αποθήκευσης ενέργειας στη Δυτική Μακεδονία (Eunice)</li>
 	<li>Δημιουργία πρότυπης φαρμακοβιομηχανίας (Μεγαλόπολη)</li>
 	<li>Ανάπτυξη έξυπνης μονάδας υδροπονίας (Δυτική Μακεδονία)</li>
 	<li>Ανάπτυξη έξυπνης μονάδας υδροπονίας (Μεγαλόπολη)</li>
 	<li>Βιομηχανικό πάρκο ηλεκτροκίνησης (Δυτική Μακεδονία)</li>
 	<li>Οικοσύστημα οινικού τουρισμού, στα πρότυπα της Βόρειας Ιταλίας στη (Δυτική Μακεδονία)</li>
 	<li>Πεδίο ενεργειακής έρευνας και τεχνολογίας, με φορέα υλοποίησης το Πανεπιστήμιο Δυτικής Μακεδονίας</li>
 	<li>Υπερσύγχρονη κλινική φυσικής αποκατάστασης (Δυτική Μακεδονία)</li>
 	<li>Δημιουργία θεματικού πάρκου ψυχαγωγίας και εκπαίδευσης (Μεγαλόπολη)</li>
 	<li>Δημιουργία μονάδας ενεργειακής αξιοποίησης υπολειμμάτων (Δυτική Μακεδονία)</li>
 	<li>Κέντρο επεξεργασίας βιομάζας (Δυτική Μακεδονία)</li>
 	<li>Δημιουργία επιχειρηματικού πάρκου (Μεγαλόπολη)</li>
</ol>
<strong>Πλέγμα κινήτρων για τις λιγνιτικές περιοχές</strong>

Ειδική μνεία έκανε ο υπουργός ΠΕΝ στο πλέγμα κινήτρων που επεξεργάζεται η κυβέρνηση για να διευκολυνθεί η προσέλκυση επενδύσεων στις λιγνιτικές περιοχές. Όπως τόνισε, «σκοπός είναι να υποβάλουμε σύντομα πρόταση στην Ευρωπαϊκή Επιτροπή. Ο κ. Μουσουρούλης είναι σε επαφή με τις υπηρεσίες των υπουργείων Οικονομικών και Ανάπτυξης. Επισήμως η πρόταση θα υποβληθεί στην Κομισιόν μαζί με την υποβολή του τελικού masterplan, στο τέλος του έτους. Γίνονται, όμως, ήδη ανεπίσημες επαφές με την Ευρωπαϊκή Επιτροπή για να μην χάνεται χρόνος.

Υπάρχουν περιορισμοί, οι οποίοι χρειάζεται να αντιμετωπιστούν διότι η ένταση των ενισχύσεων που επιτρέπεται είναι αρκετά χαμηλή. Στη Δυτική Μακεδονία, για τις μεγάλες επιχειρήσεις έχουμε 25% κρατική ενίσχυση, για τις μεσαίες 35%, για τις μικρές 45%, ποσοστά κατά τι μικρότερα από αυτά που επιτρέπονται στην Πελοπόννησο. Η δική μας πρόταση είναι 60% για τις μεγάλες επιχειρήσεις, 70% για τις μεσαίες και 80% για τις μικρές, για τις περιφερειακές ενότητες Κοζάνης, Φλώρινας και τον δήμο Μεγαλόπολης, που είναι ο πυρήνας των λιγνιτικών περιοχών. Βεβαίως όλα αυτά θα είναι υπό την έγκριση της Ευρωπαϊκής Επιτροπής.

Μιλώντας για κίνητρα, προφανώς μιλάμε και για φοροαπαλλαγές και εισφοροαπαλλαγές από το υπουργείο Οικονομικών. Αυτά θα προσδιοριστούν τους επόμενους μήνες, βάσει και των τοποθετήσεων φυσικά της Ευρωπαϊκής Επιτροπής. Επίσης, μιλάμε και για δάνεια με κρατικές εγγυήσεις, για τα οποία επίσης χρειάζεται να γίνει συζήτηση με την Ευρωπαϊκή Επιτροπή για να προσδιοριστεί ακριβώς το πλαίσιο των ενισχύσεων. Ανεξαρτήτως του ποια θα είναι η απόφαση της Κομισιόν, είναι βέβαιο ότι, λόγω και της ίδιας της ευρωπαϊκής πολιτικής και των ίδιων των αποφάσεων της Ευρωπαϊκής Ένωσης, θα υπάρξει ένα ειδικό πλαίσιο φορολογικών και επενδυτικών κινήτρων γενικότερα για αυτές τις περιοχές, που από μόνα τους θα λειτουργήσουν ως "φάροι" προσέλκυσης επενδύσεων σε αυτές τις περιοχές» κατέληξε ο κ. Χατζηδάκης.

<strong>Στα 5,055 δισ. ο «προϋπολογισμός» της απολιγνιτοποίησης</strong>

Αναφερόμενος στο πλάνο χρηματοδότησης του masterplan, ο κ. Χατζηδάκης εξήγησε ότι το συνολικό ποσό που θα διατεθεί με τον έναν ή με τον άλλο τρόπο, δηλαδή από κοινοτικούς πόρους, από εθνικούς πόρους, από το Ταμείο Γιούνκερ και από την Ευρωπαϊκή Τράπεζα Επενδύσεων, είναι πάνω από 5 δισ. ευρώ, για την ακρίβεια 5,055 δισ.
<p style="text-align: center;"><em><strong>«Η κυβέρνηση, παρά τον περιορισμό των πόρων του Ταμείου Δίκαιης Μετάβασης σε επίπεδο ευρωπαϊκό, έκανε ό,τι μπορούσε έτσι ώστε να δοθούν οι περισσότεροι δυνατοί πόροι που μπορούσαν να δοθούν για την απολιγνιτοποίηση και τη Δίκαιη Μετάβαση, αξιοποιώντας όχι μόνο το ΕΣΠΑ, αλλά και το Ταμείο Ανάκαμψης. Το οποίο θα χρησιμοποιηθεί και για τις αποκαταστάσεις γαιών, μια πολύ σημαντική παράμετρο. Γιατί μας ενδιαφέρει οι εργολαβικοί εργαζόμενοι - που είναι στην περίμετρο των δραστηριοτήτων της ΔΕΗ - αυτοί που σήμερα σκάβουν, αύριο να "σκεπάζουν" για την αποκατάσταση των εδαφών. Εδώ, λοιπόν, θα υπάρξει μια χρηματοδότηση 300 εκατομμύρια για αυτή και μόνο τη δραστηριότητα από το Ταμείο Ανάκαμψης»</strong></em>.</p>
Cover Photo by <a class="oajrlxb2 g5ia77u1 qu0x051f esr5mh6w e9989ue4 r7d6kgcz rq0escxv nhd2j8a9 nc684nl6 p7hjln8o kvgmc6g5 cxmmr5t8 oygrvhab hcukyx3x jb3vyjys rz4wbd8a qt6c0cv9 a8nywdso i1ao9s8h esuyzwwr f1sip0of lzcic4wl oo9gr5id gpro0wi8 lrazzd5p" tabindex="0" role="link" href="https://www.facebook.com/Clickblinkshot/?__tn__=-UC*F">click_blink_shot</a>