<h6 style="text-align: center;"><strong>Σύμφωνα με τους ειδικούς ερευνητές των Ηνωμένων Εθνών για εγκλήματα πολέμου, η Τουρκία πρέπει να χαλιναγωγήσει τους Σύρους αντάρτες τους οποίους στηρίζει στη βόρεια Συρία και οι οποίοι ενδέχεται να προέβησαν σε απαγωγές, βασανιστήρια ή και να λεηλάτησαν ιδιοκτησίες πολιτών, </strong></h6>
Η Επιτροπή Έρευνας για τη Συρία τόνισε επίσης ότι η μεταφορά Σύρων πολιτών, κρατούμενων του Συριακού Εθνικού Στρατού, σε τουρκικό έδαφος προκειμένου να δικαστούν, μπορεί να ισοδυναμεί με το έγκλημα πολέμου της έκνομης εκτόπισης.

Στην έκθεσή της, η Επιτροπή Έρευνας για τη Συρία που καλύπτει το πρώτο εξάμηνο του 2020, αναφέρει ότι οι δολοφονίες και οι βιασμοί πολιτών, από όλες τις πλευρές, καταγράφουν αύξηση σε αυτή τη σύρραξη που ξεκίνησε το 2011.

O πρόεδρος της Επιτροπή Έρευνας για τη Συρία Πάουλο Πινιέιρο, ανέφερε:
<p style="text-align: center;"><em><strong> «Στο Αφρίν, το Ρας αλ Αΐν και τις γύρω περιοχές, ο υποστηριζόμενος από την Τουρκία Συριακός Εθνικός Στρατός ενδέχεται να διέπραξε τα εγκλήματα πολέμου της αρπαγής ομήρων, βάναυσης μεταχείρισης, βασανιστηρίων και βιασμών. Η Τουρκία θα πρέπει να δράσει για να αποτρέψει αυτές τις καταχρήσεις και να διασφαλίσει την προστασία των πολιτών στις περιοχές που είναι υπό τον έλεγχό της»</strong></em></p>
Το υπουργείο Άμυνας της Τουρκίας από την άλλη, διαβεβαιώνει ότι καταβάλλει μεγάλη προσπάθεια για να αποφύγει τις απώλειες αμάχων κατά τη διάρκεια των στρατιωτικών επιχειρήσεων στη Συρία.

Η Τουρκία κατέλαβε τη μεθοριακή πόλη Ρας αλ Αΐν πέρσι, σε μια επιχείρηση που είχε ως στόχο να απωθήσει από την περιοχή τους Συροκούρδους μαχητές των Μονάδων Προστασίας του Λαού (YPG), τους οποίους θεωρεί τρομοκράτες.

Η Άγκυρα ασκεί μεγάλη επιρροή στον Συριακό Εθνικό Στρατό, αφού χρηματοδότησε, εκπαίδευσε και επέτρεψε στους αντάρτες να μπουν στη Συρία από το έδαφός της, εξήγησε ο Χάνι Μεγκάλι, ένα μέλος της Επιτροπής. <em><strong>«Μολονότι δεν μπορούμε να πούμε ότι η Τουρκία ηγείται (των ανταρτών) και τους δίνει εντολές και τους ελέγχει, πιστεύουμε ότι θα μπορούσε να χρησιμοποιήσει πολύ περισσότερο την επιρροή της για να τους επαναφέρει στην τάξη και σίγουρα να τους πιέσει για να σταματήσουν τις παραβιάσεις που διαπράττονται, αλλά και να τους ερευνήσει»</strong></em>, είπε.

Οι έρευνες που διεξάγονται μέχρι στιγμής από τον ίδιο τον Συριακό Εθνικό Στρατό είναι ανεπαρκείς, μολονότι οι παραβιάσεις αυξάνονται, πρόσθεσε.

Με πληροφορίες από - ΑΠΕ-ΜΠΕ - Reuters

Cover Photo: Steinlen VISION OF VICTOR HUGO (Turkish sultan Abdul Hamid &amp; his atrocities) Assiette au Beurre Feb. 26, 1902