«O Τούρκος Υπουργός Εξωτερικών, στην αγωνία του να μετακινήσει το επίκεντρο της συζήτησης από την παράνομη συμπεριφορά της Τουρκίας, βάφτισε ως «συνομιλίες» μια πρόταση του ΝΑΤΟ σε τεχνικό επίπεδο για την μείωση της έντασης που προκαλεί η ίδια η Τουρκία στην περιοχή της ανατολικής Μεσογείου», τονίζουν Eλληνικές διπλωματικές πηγές, σχολιάζοντας τις σημερινές δηλώσεις του Μεβλούτ Τσαβούσογλου.

Παράλληλα, οι ίδιες πηγές σημειώνουν ότι ευχής έργο θα ήταν ο κ. Τσαβούσογλου να επεδείκνυε τον ίδιο ενθουσιασμό και για το πολιτικό διακύβευμα που είναι η ανάγκη τερματισμού των τουρκικών προκλητικών ενεργειών και η απόσυρση του Oruc Reis και των τουρκικών πλοίων από την ελληνική υφαλοκρηπίδα.

«Η Ελλάδα είναι πάντοτε ανοιχτή σε διάλογο με την Τουρκία, με όρους αναφοράς το Διεθνές Δίκαιο (και όχι την απόπειρα επιβολής τετελεσμένων). Είναι κρίμα που η Τουρκία αρνείται πεισματικά να το κατανοήσει», καταλήγουν.

Πηγή: ΚΥΠΕ