<h6 style="text-align: center;"><strong>Tο Συμβούλιο Ασφαλείας του ΟΗΕ, με δήλωση εκ μέρους όλων των μελών του, την οποία ανέγνωσε εντός του Συμβουλίου ο Ρώσος προεδρεύων Βασίλι Νεμπενζια, το σώμα επαναβεβαιώνει τα ψηφίσματα 550 και 789 για το καθεστώς των Βαρωσίων. Ταυτόχρονα το Συμβούλιο Ασφαλείας του ΟΗΕ εκφράζει βαθιά ανησυχία για την ανακοίνωση στην Άγκυρα για το άνοιγμα της ακτογραμμής στα Βαρώσια και ζητά αφενός την ανάκληση αυτής της πορείας δράσης και αφετέρου την αποφυγή μονομερών ενεργειών που θα μπορούσαν να αυξήσουν τις εντάσεις στο νησί.</strong></h6>
<img class=" wp-image-9466 alignleft" src="https://www.ny-greeks.com/wp-content/uploads/2020/10/UN-Cyprus-Famagusta-294x300.jpg" alt="" width="337" height="344" />Προηγήθηκε ενημέρωση των μελών του - στη διάρκεια κλειστών διαβουλεύσεων – από την ειδική αντιπρόσωπο του ΓΓ στην Κύπρο, Ελίζαμπεθ Σπέχαρ. Οι αξιωματούχοι απάντησαν σε ερωτήσεις των μελών, που επίσης τοποθετήθηκαν για το θέμα.

Αναλυτικότερα, η δήλωση του Συμβουλίου Ασφαλείας που διάβασε ο Ρώσος πρόεδρός του, Βασίλι Νεμπένζια, αναφέρει ότι:
<p style="text-align: center;"><em><strong> «Tο Συμβούλιο Ασφαλείας επιβεβαιώνει το καθεστώς των Βαρωσίων όπως ορίζεται σε προηγούμενα ψηφίσματα του Συμβουλίου Ασφαλείας των Ηνωμένων Εθνών, συμπεριλαμβανομένου του ψηφίσματος 550 (1984) και του ψηφίσματος 789 (1992). Το Συμβούλιο Ασφαλείας επαναλαμβάνει ότι δεν πρέπει να πραγματοποιηθούν ενέργειες σε σχέση με τα Βαρώσια οι οποίες δεν είναι σύμφωνες με αυτά τα ψηφίσματα».</strong></em></p>
Παράλληλα, το Συμβούλιο Ασφαλείας:
<p style="text-align: center;"><em><strong> «Eκφράζει τη βαθιά του ανησυχία σχετικά με την ανακοίνωση στην Άγκυρα στις 6 Οκτωβρίου για άνοιγμα της ακτογραμμής στα Βαρώσια και ζητεί την αντιστροφή αυτής της πορείας δράσης και την αποφυγή τυχόν μονομερών ενεργειών που θα μπορούσαν να αυξήσουν τις εντάσεις στο νησί».</strong></em></p>
Επίσης το Συμβούλιο Ασφαλείας τονίζει τη σημασία του πλήρους σεβασμού και της εφαρμογής των ψηφισμάτων του.

Αναφορικά με το κυπριακό, το Συμβούλιο Ασφαλείας «επιβεβαιώνει τη δέσμευσή του για μια διαρκή, συνολική και δίκαιη διευθέτηση σε συμφωνία με τις επιθυμίες του κυπριακού λαού και βασισμένη σε μια δικοινοτική, διζωνική ομοσπονδία με πολιτική ισότητα, όπως ορίζεται στα σχετικά ψηφίσματα του Συμβουλίου Ασφαλείας. Σε αυτό το πλαίσιο, το Συμβούλιο Ασφαλείας καλεί τις κυπριακές πλευρές και τις Εγγυήτριες Δυνάμεις να εμπλακούν σε διάλογο εποικοδομητικά και με αίσθημα επείγοντος μετά την εκλογική διαδικασία στην τουρκοκυπριακή κοινότητα».

Τέλος το Σ.Α. επαναβεβαιώνει την υποστήριξή του προς τον ΓΓ και την πρόθεσή του να συγκαλέσει συνάντηση, «όπως συμφωνήθηκε μεταξύ των ηγετών των Ε/Κ και Τ/κ στη συνάντησή τους με το ΓΓ το Νοέμβριο του 2019», ενώ τα μέλη συμφώνησαν να παρακολουθούν ενεργά το θέμα.

Πηγή: - sigmalive -