<h6 style="text-align: center;"><strong>Το δικό τους μάθημα αλληλεγγύης παραδίδουν νοσηλεύτριες από την Κρήτη που μετέβηκαν εθελοντικά στη Θεσσαλονίκη, για να στηρίξουν τους συναδέλφους τους στη «μάχη» με τον κορωνοϊό.</strong></h6>
Την ώρα που η Θεσσαλονίκη δοκιμάζεται από τα κρούσματα και τις διασωληνώσεις, ο υπουργός Υγείας της Ελλάδας, Βασίλης Κικίλιας ανήγγειλε χθες (18/11)την είδηση που στέλνει ένα μήνυμα δύναμης σε όλη τη χώρα. <em><strong>«Την περασμένη εβδομάδα, δήλωσα από τη Θεσσαλονίκη ότι όλη η Ελλάδα είναι πλέον μία Υγειονομική Περιφέρεια και η κάθε Υγειονομική Περιφέρεια θα στηρίζει την άλλη. Σήμερα το βράδυ φτάνουν με πτήση από το Ηράκλειο στη Θεσσαλονίκη 10 νοσηλεύτριες από τα νοσοκομεία της Κρήτης, οι οποίες έχουν εξειδίκευση σε Μονάδες Εντατικής Θεραπείας»</strong></em>, ανέφερε ο κ. Κικίλιας.

<em><strong>«Η Βασιλική, η Ολυμπία, η Ευαγγελία, η Άρτεμις, η Κατερίνα, η Μαλαματή, η Ευφροσύνη, η Ανθή, η Χρυσούλα και η Πηνελόπη δήλωσαν εθελοντικά ότι μπαίνουν στην πρώτη γραμμή της μάχης στο πλάι των συναδέλφων τους στη Β. Ελλάδα»</strong></em>, προσέθεσε ο υπουργός.

https://www.youtube.com/watch?v=FQXNnptE_a4

<strong>Η υπόκλιση Κικίλια</strong>

Σύμφωνα με τον Βασίλη Κικίλια, τη στιγμή που η Ελλάδα διάγει τον κρισιμότερο μήνα της πανδημίας, το παράδειγμα των 10 νοσηλευτριών από την Κρήτη θα ακολουθήσουν και άλλοι υγειονομικοί, οι οποίοι για ακόμη μία φορά δίνουν έναν κρίσιμο αγώνα, σε κάθε γωνιά της χώρας.

<em><strong>«Δεν είναι οι μόνες, καθώς, όπως με πληροφορούν οι διοικητές των ΥΠΕ, από περιοχές που δεν πλήττονται τόσο πολύ, και άλλοι δήλωσαν ότι θέλουν να πάνε στη Θεσσαλονίκη, στη Βόρεια Ελλάδα για να βοηθήσουν. Υποκλίνομαι στο μεγαλείο ψυχής και τη λεβεντιά αυτών των παιδιών. Υποκλίνομαι και δεσμεύομαι σ’ αυτούς, αλλά και σε όλους ανεξαιρέτως τους ανθρώπους του ΕΣΥ, που αγωνίζονται ηρωικά σε αυτή την πρωτοφανή πανδημία, ότι θα τους σταθούμε και θα τους στηρίξουμε έμπρακτα, όπως μας στέκονται και μας στηρίζουν μέρα-νύχτα μήνες τώρα. Υποκλίνομαι»</strong></em>, τόνισε καταλήγοντας ο υπουργός Υγείας της χώρας.

Πηγή: - Iefimerida -