Σύμφωνα με κυβερνητικές πηγές, ο πρωθυπουργός Κυριάκος Μητσοτάκης σε παρέμβασή του στην έναρξη των εργασιών της Συνόδου Κορυφής στις Βρυξέλλες ζήτησε ξεκάθαρες επιλογές για αυστηρές κυρώσεις κατά της Τουρκίας.

Με ανάρτησή του στο Twitter, και ο πρόεδρος της Κύπρου Νίκος Αναστασιάδης, ζήτησε την συλλογική αντίδραση της Ε.Ε. απέναντι στις τουρκικές ενέργειες στη Σύνοδο Κορυφής σημειώνοντας ότι:
<p style="text-align: center;"><strong><em>«κάθε φορά που η Τουρκία παραβιάζει το διεθνές δίκαιο και υπονομεύει τα ζωτικά συμφέροντα της Ε.Ε. και των κρατών μελών της, η Ένωση πρέπει να ανταποκρίνεται συλλογικά και αποφασιστικά με συγκεκριμένους όρους».</em></strong></p>
O κ. Μητσοτάκης, έθιξε επιπλέον, το ζήτημα της μετατροπής της Αγίας Σοφίας σε τζαμί, υπογραμμίζοντας ότι είναι ενδεικτικό για τον τρόπο με τον οποίο η Τουρκία αντιμετωπίζει τις διεθνείς συμφωνίες, τον αλληλοσεβασμό και τον διαθρησκειακό διάλογο.

O κ. Μητσοτάκης τόνισε επίσης, ότι δεν γίνεται η Τουρκία να παραβιάζει τα κυριαρχικά δικαιώματα δύο κρατών μελών και να μην υπάρχει ισχυρή αντίδραση, ζητώντας να συζητηθεί αναλυτικά η σχέση Ε.Ε. - Τουρκίας στο επόμενο Ευρωπαϊκό Συμβούλιο.

Ερωτηθείς σχετικά με τις προσδοκίες της Αθήνας από τη Σύνοδο, ο κυβερνητικός εκπρόσωπος Στέλιος Πέτσας χαρακτήρισε χθες <em><strong>«θετικό πρώτο βήμα»</strong></em> τα Συμπεράσματα του Συμβουλίου Εξωτερικών Υποθέσεων σχετικά με την Τουρκία, προσθέτοντας πως η ελληνική κυβέρνηση αναμένει αυτά να υιοθετηθούν και από το Ευρωπαϊκό Συμβούλιο.

O κυβερνητικός εκπρόσωπος Στέλιος Πέτσας, ανέφερε χαρακτηριστικά:
<p style="text-align: center;"><strong><em>«Δεδομένης της συγκυρίας και της δυσκολίας της συζήτησης για το βασικό θέμα, που είναι το Ταμείο Ανάκαμψης και το Πολυετές Δημοσιονομικό Πλαίσιο, δεν είναι βέβαιο ότι θα υπάρξουν συμπεράσματα. Αλλά, αυτό που θέλουμε, είναι να γίνει η συζήτηση, είτε στο πλαίσιο του Ευρωπαϊκού Συμβουλίου, είτε στο περιθώριό του» .</em></strong></p>
Σημείωσε επίσης πως η απόφαση της Τουρκίας να μετατρέψει την Αγία Σοφία σε τζαμί έχει ξεσηκώσει ένα κύμα διαμαρτυρίας παντού στον κόσμο και όχι μόνο στην Ευρώπη.