<div><strong>O Πίτερ Παναγιώτου, εστιάτορας από την Αστόρια, είναι ο πρώτος Κύπριος της Αμερικής που έχασε την μάχη με τον κορωνοϊό στις 5 Απριλίου από πνευμονία, σε ηλικία 65 ετών.</strong></div>
<div></div>
<div></div>
<div><strong>Ο Πανίκος Παναγιώτου γεννήθηκε στο χωριό Καλλέπεια της Πάφου το 1954 και ήρθε στις Ηνωμένες Πολιτείες για σπουδές. Ήταν απόφοιτος του Κολλεγίου Κουίνς και καταλείπει σύζυγό, πέντε παιδιά, δύο εγγόνια, μία αδελφή και τέσσερις αδελφούς στην Κύπρο.</strong></div>
<div></div>
<div></div>
<div>Ο Πανίκος Παναγιώτου ήταν μέχρι το 2015 συνεταίρος με τον Κρητικό Ανδρέα Κουτσουδάκη, στο εστιατόριο Gee Whiz Diner στην Τραϊμπέκα του Νότιου Μανχάταν. Έχοντας αγοράσει άλλο εστιατόριο στην ίδια περιοχή, οι δύο συνεταίροι και φίλοι για πάνω από 30 χρόνια, χώρισαν. Όμως η μοίρα έπαιξε ένα παράξενο παιγνίδι, αφού έφυγαν από την ζωή  από τον κορωνοϊό, με διαφορά λίγων μόνο ημερών.</div>
<div></div>
<div></div>
<div>Ο Ανδρέας Κουτσουδάκης έχασε την μάχη με τον κορωνοϊό στις 27 Μαρτίου σε ηλικία 59 ετών. Τις τελευταίες μέρες ήταν διασωληνωμένος σε νοσοκομείο του Στάτεν Αϊλαντ. Ο φίλος και συνέταιρός του γνώριζε ότι νοσηλευόταν στην εντατική και ανησυχούσε. Δεν έμαθε όμως ποτέ για το θάνατο του Ανδρέα Κουτσουδάκη, καθώς στις 26 Μαρτίου εισήχθη και ο ίδιος στη μονάδα εντατικής θεραπείας και έφυγε τελικά από τη ζωή στις 5 Απριλίου από πνευμονία, σε ηλικία 65 ετών.</div>
<div></div>
<div></div>
<div>Ο Παναγιώτου ήταν πρώτος εξάδελφος της αείμνηστης Πόπης Μαυρογιάννη, συζύγου του μονίμου αντιπροσώπου της Κύπρου στον ΟΗΕ, Ανδρέα Μαυρογιάννη.</div>
<div></div>
<div></div>
<div><em><strong>«Πάντα θα θυμόμαστε πόσο γλυκός και πόσο σπουδαίος άνθρωπος ήταν, η επιτομή της πραγματικής ευγένειας, του ανθρώπινου πλούτου και της αυθόρμητης και ανυπόκριτης αγάπης για τον συνάνθρωπο, των ανθρωπίνων αξιών, του σεβασμού. Η αγκαλιά του ήταν ανοιχτή για όλους, η ψυχή του ευαίσθητη, η γενναιοδωρία του απίστευτη, η συμπόνια που ένιωθε για τον άλλο απεριόριστη, η καρδιά του μεγάλη»,</strong></em> δήλωσε ο πρέσβης Ανδρέας Μαυρογιάννης.</div>
<div></div>
<div></div>
<div>Επιθυμία της οικογένειας είναι οι όποιες δωρεές στη μνήμη του να ενισχύσουν την ερανική εκστρατεία που ξεκίνησαν τα παιδιά του Ανδρέα Κουτσουδάκη ή σε όποιον άλλο οργανισμό θα διαθέσει προστατευτικό εξοπλισμό στους γιατρούς και τις νοσοκόμες που βρίσκονται στην πρώτη γραμμή της μάχης με τον κορωνοϊό.</div>
<div></div>
<div></div>
<div>ΠΗΓΗ: Sigmalive</div>
<div>Cover Photo by: "Gee Whiz Diner" official FB Page</div>