To Eλληνικό τραγούδι, <strong>«Τι πάθος»,</strong> σε στίχους και μουσική Δημήτρη Λάγιου, το οποίο είχε ερμηνεύσει ο Γιώργος Νταλάρας, διάλεξαν να πουν δυο παίκτες στο γνωστό talent show "<em><strong>Phantom Singer"</strong></em> της Νότιας Κορέας και αποθεώθηκαν. Πρόκειται για την τρίτη σεζόν,του Phantom Singer το τελευταίο επεισόδιο της οποίας προβλήθηκε τον Ιούλιο του 2020.

Οι δυο διαγωνιζόμενοι, Hwang Geon-ha και Ko Young-Yeol τραγούδησαν στα Eλληνικά και η ερμηνεία τους ενθουσίασε. Είπαν το τραγούδι με πολύ πάθος και ναι, ήταν εξαιρετικοί, αν αναλογιστεί κανείς τη δυσκολία της γλώσσας μας και της δικής τους, με αποτέλεσμα να βγουν νικητές...

https://www.youtube.com/watch?v=2MKS6xzB8pc&amp;feature=emb_title

<strong>Ποιος ήταν ο Δημήτρης Λάγιος</strong>

Γεννήθηκε στη Ζάκυνθο στις 7 Απριλίου του 1952 και πέθανε από καρκίνο στην Αθήνα στις 11 Απριλίου του 1991, σε ηλικία 39 ετών. Γιος του Σπύρου Λάγιου και της Μαρίας, το γένος Τετράδη, από τη Ζάκυνθο. Μελέτησε πιάνο, κιθάρα και θεωρητικά στο Εθνικό Ωδείο. Δάσκαλοί του ήταν οι συνθέτες Μιχάλης Βούρτσης και Δημήτρης Δραγατάκης. Συνέχισε τις μουσικές σπουδές του στην Αμερική στο πανεπιστήμιο του Ιλινόις, στο Σικάγο (1974-78, ανάλυση της μουσικής με καθηγητή τον Ernest Brown), όπου, παράλληλα, άρχισε να ασχολείται και με την έρευνα για το προεπαναστατικό τραγούδι στην Ελλάδα. Στην Αμερική γνώρισε και τη μετέπειτα σύζυγό του, Πέγκυ Φοινινή.

Στην Ελλάδα επέστρεψε το 1980 και επιδόθηκε σε εντατική μουσικολογική δραστηριότητα με επίκεντρο την ιδιαίτερη πατρίδα του. Αγάπησε βαθιά τη Ζάκυνθο και την υπηρέτησε με το έργο του. Προς τιμή της μάλιστα ονόμασε την κόρη του Υακίνθη. Η αγάπη του για τα ιδιαίτερα γνωρίσματα της πατρίδας του (χρώματα, ήχοι) τον οδήγησαν στην έρευνα, τη μελέτη, την καταγραφή και τη διδασκαλία έργων της Επτανησιακής Μουσικής Σχολής, απ’ όπου προέκυψαν κάποιες δισκογραφικές δουλειές και η σύσταση του συνόλου καλλιτεχνών Μουσικό Ασκηταριό, με το οποίο διοργάνωσε Γιορτές Τέχνης και Λόγου στη Ζάκυνθο. Από το Λάγιο ιδρύθηκαν επίσης το Κάλβειο Κέντρο Μουσικών Μελετών και η Κάλβειος Μουσική Σχολή.

Η πρώτη δισκογραφική εμφάνιση του Δημήτρη Λάγιου έγινε το 1975 στο δίσκο Τα Τέσσερα Επαναστατικά Τραγούδια του Ρήγα Φεραίου, σε συνεργασία με τον ιστορικό Γεώργιο Γ. Λαδά, που εκδόθηκε σε 1000 αντίτυπα. Η πρώτη προσωπική δισκογραφική κατάθεση του Λάγιου ήταν ο δίσκος Ο Ήλιος ο Ηλιάτορας (1982), σε μελοποιημένη ποίηση του Οδυσσέα Ελύτη. Το έργο γράφτηκε στο διάστημα 1978-1980, ενώ ίδιος ο ποιητής έδειξε θετική διάθεση για τη συγκεκριμένη μελοποίηση.

Με πληροφορίες από <strong><a href="https://www.youtube.com/channel/UCvttAZGVwvgTFSnJEKiigsw">ZanteTimes.GR</a></strong>