Στο επίκεντρο των συζητήσεων του κ. Νίκου Δένδια με τον Πρόεδρο της Κυπριακής Δημοκρατίας κ. Νίκο Αναστασιάδη, κατά την επίσκεψη του Έλληνα υπουργού Εξωτερικών την Τρίτη στο «νησί της Αφροδίτης», αναμένεται να βρεθεί η κατάσταση στην Ανατολική Μεσόγειο υπό το φως της συνεχιζόμενης κλιμάκωσης της τουρκικής παραβατικότητας, με έμφαση στον συντονισμό ενεργειών και δράσεων σε όλα τα επίπεδα για αντιμετώπισή της.

Σύμφωνα με το πρόγραμμα που έδωσαν στη δημοσιότητα το γραφείο τύπου του Υπουργείου Εξωτερικών και η Προεδρία της Κυπριακής Δημοκρατίας , στις 11.30 το πρωί της Τρίτης (18/08) έχει προγραμματιστεί η συνάντηση του Προέδρου της Κυπριακής Δημοκρατίας Νίκου Αναστασιάδη με τον υπουργό Εξωτερικών της Ελλάδας Νίκο Δένδια

Η συνάντηση θα πραγματοποιηθεί στην Προεδρική κατοικία στο Τρόοδος.

Στις 13.30 το μεσημέρι, ο ΥΠΕΞ της Ελλάδας θα γίνει δεκτός στο υπουργείο Εξωτερικών από τον Κύπριο ομόλογό του Νίκο Χριστοδουλίδη με τον οποίο θα έχει κατ' ιδίαν συνάντηση, ενώ στη συνέχεια θα παρακαθίσουν σε διευρυμένες διαβουλεύσεις με τη συμμετοχή υπηρεσιακών αντιπροσωπειών.

Μετά το πέρας των διαβουλεύσεων, οι κ.κ. Χριστοδουλίδης και Δένδιας θα παραχωρήσουν δηλώσεις στα ΜΜΕ.

Πηγή: ΑΜΠΕ

Cover Photo by Naftemporiki