Επιστολή προς τον Υπουργό Εξωτερικών του Ηνωμένου Βασιλείου Ντόμινικ Ράαμπ με την οποία εκθέτουν τις εκβιαστικές ενέργειες της Τουρκίας αναφορικά με την Αμμόχωστο και ζητούν τη βρετανική συμβολή στην εφαρμογή των σχετικών ψηφισμάτων των Ηνωμένων Εθνών έχουν απευθύνει τρεις Αμμοχωστιανοί αδερφοί, πρόσφυγες στο Ηνωμένο Βασίλειο.

<img class=" wp-image-7463 alignleft" src="https://www.ny-greeks.com/wp-content/uploads/2020/09/Famagusta-1-300x212.jpg" alt="" width="252" height="178" />Οι Νίκος, Γιώργος και Αντώνης Σαββίδης παραθέτουν τα προσωπικά τους βιώματα και αφού επισημαίνουν τα ψηφίσματα 550 και 789 του Συμβουλίου Ασφαλείας των Ηνωμένων Εθνών περί επιστροφής της περίκλειστης πόλης της Αμμοχώστου στους νομίμους κατοίκους της σημειώνουν: «Ωστόσο, αντί για την εφαρμογή αυτών των ψηφισμάτων των Ηνωμένων Εθνών για να επιστρέψουμε στα πατρογονικά εδάφη και στις εστίες μας, η Τουρκία παίζει καινούρια παιχνίδια με εμάς, τους νομίμους ιδιοκτήτες της πόλης, με την απειλή τώρα του εποικισμού του περίκλειστου τμήματος της πόλης όπου γεννηθήκαμε και με τον εκβιασμό να επιστρέψουμε υπό τουρκική (τουρκοκυπριακή) διοίκηση».

<img class=" wp-image-7464 alignright" src="https://www.ny-greeks.com/wp-content/uploads/2020/09/Famagusta-12-300x225.jpg" alt="" width="231" height="173" />Στη συγκινητική επιστολή τους οι αδερφοί Σαββίδη περιγράφουν, μεταξύ άλλων, πώς οι πρόγονοι τους ζούσαν στην Αμμόχωστο επί περισσότερο από 400 χρόνια, πώς το 1974 άφησαν βίαια πίσω τους την περιουσία αλλά και τα κατοικίδια ζώα τους, πώς έχασαν φίλους, αλλά και πώς οι στρατιώτες των Ηνωμένων Εθνών βρήκαν νεκρή τη θεία τους στο σπίτι της και την έθαψαν στην αυλή της, χωρίς οι ίδιοι να έχουν καταφέρει ποτέ να της χαρίσουν μία κανονική ταφή ή να αφήσουν λουλούδια στον προσωρινό τάφο της.

Εκφράζουν την ευγνωμοσύνη τους για την υποστήριξη διαδοχικών βρετανικών κυβερνήσεων στις προσπάθειες συνολικής, δίκαιης και με διάρκεια λύσης του Κυπριακού και επισημαίνουν ότι το εμπόδιο σε αυτή τη λύση είναι η Τουρκία.

<img class=" wp-image-7465 alignleft" src="https://www.ny-greeks.com/wp-content/uploads/2020/09/Famagusta-13-300x200.jpg" alt="" width="248" height="165" />«Καλούμε επομένως τη βρετανική μας κυβέρνηση, ως μόνιμο μέλος του Συμβουλίου Ασφαλείας και ως μία από τους εγγυητές, να αυξήσει τις προσπάθειές της για την υιοθέτηση των ψηφισμάτων του Συμβουλίου Ασφαλείας των Ηνωμένων Εθνών για την επιστροφή της πόλης της Αμμοχώστου στους νομίμους ιδιοκτήτες της και να δώσει την πλήρη στήριξή της ώστε να διασφαλιστεί ότι οι άλλες δύο εγγυήτριες δυνάμεις θα συμφωνήσουν στην επανένωση της Κύπρου, με όλους τους πρόσφυγες να επιστρέφουν στα εδάφη και στις περιουσίες που δικαιούνται, ελεύθεροι από την παράνομη στρατιωτική κατοχή, τους παράνομους εποίκους και τους εγγυητές, με βάση τα ανθρώπινα δικαιώματα και τη διεθνή δικαιοσύνη», γράφουν οι αδερφοί Σαββίδη στην επιστολή τους προς τον Βρετανό Υπουργό Εξωτερικών.

<img class="size-medium wp-image-7466 alignright" src="https://www.ny-greeks.com/wp-content/uploads/2020/09/Famagusta-15-300x174.jpg" alt="" width="300" height="174" />Συμπληρώνουν ότι η άμεση επιστροφή της πόλης της Αμμοχώστου στους νομίμους ιδιοκτήτες υπό την κυπριακή κυβέρνηση ή τη διοίκηση των Ηνωμένων Εθνών θα είναι το εναρκτήριο σημείο καλής θέλησης και ο καταλύτης για την πολυπόθητη λύση στην Κύπρο.

«Ειδάλλως, η άδεια για το άνοιγμα της πόλης υπό τουρκοκυπριακή διοίκηση θα είναι η ταφόπλακα σε κάθε μελλοντική λύση στο Κυπριακό πρόβλημα και η διαίρεση του νησιού», καταλήγει η επιστολή, η οποία κοινοποιείται και σε πέντε φιλοκύπριους Βουλευτές του κυβερνώντος Συντηρητικού Κόμματος.

<img class="wp-image-7467 aligncenter" src="https://www.ny-greeks.com/wp-content/uploads/2020/09/Famagusta-14-300x225.jpg" alt="" width="503" height="377" />


Πηγή: ΚΥΠΕ