Αύξηση 20% σε κρούσματα του COVID 19 είχαμε σήμερα, σε σύγκριση με χθες, με τον ΕΟΔΥ να καταγράφει 60 συνολικά κρούσματα του νέου ιού στη χώρα. Από αυτά, τα 40 εντοπίστηκαν κατόπιν ελέγχων στις πύλες εισόδου της χώρας. Δύο επίσης είναι εισαγόμενα κρούσματα που προσήλθαν αυτοβούλως για έλεγχο, ενώ τα υπόλοιπα προέρχονται από τις περιφερειακές ενότητες:
<ol>
 	<li>Κοζάνης (ένα)</li>
 	<li>Αττικής (επτά)</li>
 	<li>Θεσσαλονίκης (οκτώ)</li>
 	<li>Ημαθίας (ένα)</li>
 	<li>Ξάνθης (ένα).</li>
</ol>
Ο συνολικός αριθμός των κρουσμάτων ανέρχεται σε 3.732 (ημερήσια μεταβολή +1,6%), εκ των οποίων 54,5% άνδρες. Τα 962 (25,8%) θεωρούνται σχετιζόμενα με ταξίδι από το εξωτερικό, ενώ 1.962 (52,6%) συνδέονται με ήδη γνωστό κρούσμα.

Δεν έχει καταγραφεί κανένας νέος θάνατος ασθενούς με COVID 19 και τα θύματα παραμένουν 193, με μέση ηλικία των ασθενών που απεβίωσαν τα 76 έτη.

Ο αριθμός των ασθενών που νοσηλεύονται διασωληνωμένοι είναι εννέα (66,7% άνδρες).

Με βάση τα παραπάνω ανησυχητικά κρούσματα, η κυβέρνηση αποφάσισε την λήψη πρόσθετων μέτρων. Mετά την ευρεία τηλεδιάσκεψη υπό τον πρωθυπουργό, η κυβέρνηση δια του εκπροσώπου της, Στέλιου Πέτσα, ανακοίνωσε:
<p style="text-align: center;"><em><strong>«Η αύξηση στα εισαγόμενα και στα εσωτερικά κρούσματα κορωνοϊού χτυπά καμπάνα κινδύνου. Απαιτεί να βάλουμε φρένο στον επικίνδυνο εφησυχασμό. Διότι ο κορωνοϊός δεν έφυγε. Είναι εδώ, και τρέφεται από τα απαράδεκτα φαινόμενα χαλάρωσης»</strong></em></p>
Στο πλαίσιο αυτό, μετά και τα δεκάδες κρούσματα στα σύνορα με τη Βουλγαρία στον Προμαχώνα Σερρών, αποφασίστηκαν πρόσθετα μέτρα σε ό,τι αφορά τις αφίξεις επισκεπτών στη χώρα, κυρίως, από τις γειτονικές, βαλκανικές χώρες.

https://www.youtube.com/watch?v=ria9hEhlJtM

<strong>Συγκεκριμένα, όπως ανακοινώθηκε:</strong>
<ol>
 	<li>Όσοι εισέρχονται για μη ουσιώδεις λόγους, από τις 6:00 το πρωί της Τρίτης 14 Ιουλίου από το συνοριακό φυλάκιο του Προμαχώνα, υποχρεούνται να επιδεικνύουν αρνητικό αποτέλεσμα μοριακού ελέγχου (PCR) για τον κορωνοϊό, που να έχει διενεργηθεί μέχρι 72 ώρες πριν την είσοδό τους στην Ελλάδα.</li>
 	<li>Η υποχρέωση συμπλήρωσης του Passenger Locator Form (PLF) παραμένει σε ισχύ. Ο ελάχιστος χρόνος συμπλήρωσης του PLF περιορίζεται στις 24, από 48 ώρες, πριν την άφιξη στην Ελλάδα.</li>
 	<li>Ενισχύεται ο αριθμός των ελέγχων για την τήρηση των υγειονομικών πρωτοκόλλων. Για τον λόγο αυτόν, δεκάδες κλιμάκια ελέγχου της Εθνικής Αρχής Διαφάνειας, της Γενικής Γραμματείας Εμπορίου και Προστασίας Καταναλωτή και της Ελληνικής Αστυνομίας θα πραγματοποιήσουν εκτεταμένους, πάνω από 300, ελέγχους σε όλη την Ελλάδα μέχρι την Κυριακή.</li>
</ol>
Όπως σημείωσε ο κ. Πέτσας:
<p style="text-align: center;"><strong><em>«Η κυβέρνηση αξιολογεί συνεχώς τα επιδημιολογικά δεδομένα και λαμβάνει τις αποφάσεις της, με γνώμονα την προστασία της δημόσιας υγείας. Mε ατομική ευθύνη και συλλογική ωριμότητα, η πατρίδα μας αναδείχθηκε σε διεθνές πρότυπο στον πόλεμο κατά του κορωνοϊού. Τονίσαμε πως γυρίζουμε στη "νέα κανονικότητα", τηρώντας τις συστάσεις των ειδικών. Τονίσαμε πως ανοίγουμε τις πύλες της χώρας χωρίς καμιά έκπτωση στα ζητήματα δημόσιας υγείας. Τονίσαμε ότι προτεραιότητα είναι η ασφάλεια των εργαζομένων, των κατοίκων και των επισκεπτών».</em></strong></p>
Νωρίτερα, κατά την ευρεία τηλεδιάσκεψη για την πορεία υλοποίησης του επιχειρησιακού σχεδίου ελέγχων στις πύλες εισόδου της χώρα, την προσήλωση στην εφαρμογή των υγειονομικών πρωτοκόλλων και την αυστηροποίηση των μέτρων στο συνοριακό φυλάκιο του Προμαχώνα, ο πρωθυπουργός τόνισε ότι:
<p style="text-align: center;"><em><strong> «δεν επιτρέπεται καμία χαλάρωση. Το άνοιγμα της χώρας πρέπει να γίνεται με πρώτο μέλημα την ασφάλεια τόσο για τους επισκέπτες, όσο και για τους κατοίκους των τουριστικών προορισμών».</strong> </em></p>
<p style="text-align: left;">Επέμεινε δε στην αυστηρή εφαρμογή των υγειονομικών κανόνων που έχουν προβλεφθεί, στην εντατικοποίηση των ελέγχων και στη λήψη πρόσθετων προστατευτικών μέτρων, ειδικά στα βόρεια σύνορα της χώρας.</p>
Από την πλευρά του, κατά την τηλεδιάσκεψη ο καθηγητής Σωτήρης Τσιόδρας τόνισε την ανάγκη διαρκούς επαγρύπνησης κι εξέφρασε την ανησυχία του για την υγειονομική κατάσταση στα Βαλκάνια.

By Yannis Iosifidis