Η Ολομέλεια των δικαστών του Ευρωπαϊκού Δικαστηρίου Ανθρωπίνων Δικαιωμάτων εξέλεξε την Ελληνίδα Μαριαλένα Τσίρλη ως Γραμματέα του Δικαστηρίου για θητεία πέντε χρόνων, ξεκινώντας από την 1η Δεκεμβρίου 2020.

Σύμφωνα με ανακοίνωση του ΕΔΑΔ, η Μαριαλένα Τσίρλη θα διαδεχθεί τον Roderick Liddell, που ήταν Γραμματέας του Δικαστηρίου από την 1η Δεκεμβρίου 2015.

Η Τσίρλη γεννήθηκε το 1967 στη Θεσσαλονίκη και σπούδασε νομικά στο Εθνικό και Καποδιστριακό Πανεπιστήμιο Αθηνών, ενώ κατέχει μεταπτυχιακό και διδακτορικό από το Πανεπιστήμιο Robert Schuman στο Στρασβούργο.

Από το 1994 μέχρι το 1998 υπηρέτησε ως νομικός στη Γραμματεία της πρώην Ευρωπαϊκής Επιτροπής Ανθρωπίνων Δικαιωμάτων

Στη συνέχεια, υπηρέτησε στη Γραμματεία του ΕΔΑΔ ως νομικός από το 1998 μέχρι το 2004, ως Προϊστάμενη Τμήματος από το 2004 μέχρι το 2010 και στη συνέχεια σε άλλες θέσεις στην Γραμματεία. Σήμερα, είναι Αναπληρώτρια Γραμματέας του ΕΔΑΔ.

Πηγή:ΚΥΠΕ