<p style="text-align: center;"><em><strong>«Η χθεσινή νύχτα ήταν από τις δυσκολότερες που πέρασε το Νοσοκομείο Αναφοράς»</strong></em></p>

<h6 style="text-align: center;"><strong>Έκκληση για περισσότερη στελέχωση σε ιατρικό, νοσηλευτικό και παραϊατρικό προσωπικό του Γενικού Νοσοκομείου Αμμοχώστου, που λειτουργεί ως Νοσοκομείο Αναφοράς για ασθενείς με COVID 19, απευθύνει η Επιστημονική Διευθύντρια του Αμαλία Χατζηγιάννη.</strong></h6>
Όπως πληροφορούμαστε από σχετικό δημοσίευμα του Κυπριακού  <span style="color: #ff0000;"><a style="color: #ff0000;" href="https://www.sigmalive.com/news/local/686881/i-xthesini-nyxta-itan-apo-tis-dyskoloteres-pou-perase-to-nosokomeio-anaforas">Sigmalive</a></span> με πληροφορίες από το ΚΥΠΕ

<img class="size-medium wp-image-9816 alignleft" src="https://www.ny-greeks.com/wp-content/uploads/2020/10/Kypros-Cyprus-COVID-19-300x150.jpg" alt="" width="300" height="150" />Με δηλώσεις της στο ΚΥΠΕ η κα. Χατζηγιάννη (Φωτο Αριστερά) είπε πως:
<p style="text-align: center;"><em><strong> «η χθεσινή νύχτα ήταν από τις δυσκολότερες που πέρασε το Νοσοκομείο Αναφοράς αφού λόγω της αύξησης του αριθμού των ασθενών με κορωνοϊό που νοσηλεύονται στο δημόσιο νοσηλευτήριο, το νοσηλευτικό και παραϊατρικό προσωπικό δεν ήταν αρκετό για να αντεπεξέλθει. Συγκεκριμένα στην κλινική Covid – 19 πρέπει να υπάρχουν πέντε νοσηλευτές στην πρωινή βάρδια, τέσσερις στη απογευματινή και τέσσερις το βράδυ»</strong></em>.</p>
Ωστόσο συνέχισε:
<p style="text-align: center;"><em><strong> «χθες είχαμε το πρωί τέσσερις νοσηλευτές, ενώ το απόγευμα και το βράδυ ήταν μόνο τρεις, κάτι που ήταν ιδιαίτερα δύσκολο και εξοντωτικό. Ιδιαίτερα το βράδυ ήταν πάρα πολύ δύσκολο αφού είχαμε την άφιξη περίπλοκων περιστατικών από άλλα Νοσοκομεία, χωρίς προηγουμένως να γνωρίζουμε την ακριβή κατάσταση της υγείας τους».</strong></em></p>
Εξήγησε ότι:
<p style="text-align: center;"><em><strong> «ενώ αρχικά η κατάσταση ορισμένων ασθενών που έφταναν στο Νοσοκομείο Αναφοράς ήταν καλή, σύμφωνα τουλάχιστον με τα όσα ανέφεραν οι θεράποντες ιατροί τους, εντούτοις με την άφιξη τους στην κλινική Covid-19 χρειάστηκαν διασωλήνωση. Επίσης σήμερα τα ξημερώματα κρίθηκε αναγκαίο ένας ασθενής, λόγω της κρισιμότητας της κατάστασης του, να διακομισθεί διασωληνωμένος με ασθενοφόρο, στο Γενικό Νοσοκομείο Λευκωσίας».</strong></em></p>
Σύμφωνα με την κ. Χατζηγιάννη:
<p style="text-align: center;"><em><strong> «περάσαμε ένα πολύ δύσκολο και ζόρικο βράδυ, ενώ τα προβλήματα στο Νοσοκομείο Αναφοράς, με την έξαρση της πανδημίας του κορωνοϊού αυξάνονται, χωρίς να υπάρχει το απαραίτητο προσωπικό. Αναμένουμε εδώ και μέρες γιατρούς, νοσηλευτές, βοηθούς θαλάμου ακόμα και καθαρίστριες»</strong></em> είπε και πρόσθεσε πως <em><strong>«υπάρχει βοηθός θαλάμου που εργάζεται καθημερινά 12 ώρες».</strong></em></p>
Απαντώντας σε σχετική ερώτηση η Επιστημονική Διευθύντρια του Νοσοκομείου Αμμοχώστου είπε ότι:
<p style="text-align: center;"><em><strong> «παρά τις ελλείψεις σε προσωπικό, το Νοσοκομείο πρέπει να λειτουργεί και δεν πρέπει να σταματήσει να λειτουργεί. Παρά την καθημερινή αύξηση των ασθενών με κορωνοϊό που νοσηλεύονται στη κλινική Covid–19, εμείς πρέπει να συνεχίσουμε την εργασία μας γιατί αυτό είναι το καθήκον μας».</strong></em></p>
Αμεσα ανταποκρίθηκαν Υπ. Υγείας και ΟΚΥπΥ για περισσότερη στελέχωση του ΓΝ Αμμοχώστου

Άμεση ήταν η ανταπόκριση του Υπουργείου Υγείας και του ΟΚΥπΥ στην έκκληση της Επιστημονικής Διευθύντριας του Γενικού Νοσοκομείου Αμμοχώστου Αμαλίας Χατζηγιάννη, για περισσότερη στελέχωση του.

Όπως ανέφερε στο ΚΥΠΕ η κ. Χατζηγιάννη:
<p style="text-align: center;"><em><strong> «μετά την έκκληση για περισσότερη στελέχωση του Νοσοκομείου Αμμοχώστου, που λειτουργεί ως Νοσοκομείο Αναφοράς για ασθενείς με κορωνοϊό, υπήρξε άμεση ανταπόκριση τόσο από τη Γενική Διευθύντρια του Υπουργείου Υγείας όσο και από τον ΟΚΥπΥ».</strong></em></p>
Ταυτόχρονα χαρακτήρισε:
<p style="text-align: center;"><em><strong> «θετική την ανταπόκριση της Γενικής Διευθύντριας του Υπουργείου Υγείας και της Διεύθυνσης του ΟΚΥπΥ»</strong></em> και σημείωσε πως δόθηκαν διαβεβαιώσεις ότι <em><strong>«το Νοσοκομείο Αμμοχώστου αναλόγως των αναγκών του θα ενισχύεται καθημερινά με περισσότερο προσωπικό»</strong></em>. <em><strong>«Ανάλογα με τις ανάγκες που έχει καθημερινά το Νοσοκομείο Αναφοράς τόσο το Υπουργείο Υγείας όσο και ο ΟΚΥπΥ ανταποκρίνονται άμεσα»</strong></em> κατέληξε.</p>