<div>

Τα μέτρα επιβολής του νόμου ετοιμάζεται να ενισχύσει η Καλιφόρνια, προκειμένου να τηρούνται οι κανόνες κοινωνικής απόστασης αφού πλήθος κόσμου συνέρρευσε στις παραλίες της πολιτείας το Σαββατοκύριακο εν μέσω καύσωνα, ανακοίνωσε ο κυβερνήτης Γκάβιν Νιούσομ χθες Δευτέρα.

Η δήλωση του Νιούσομ πραγματοποιήθηκε αφού αξιωματούχοι στις κομητείες Όραντζ και Βεντούρα επέτρεψαν στους πολίτες να πάνε στις παραλίες, αν και τα πάρκα παραμένουν κλειστά.

Η συγκέντρωση πολλών ανθρώπων στις παραλίες θέτει σε κίνδυνο τις αργές προόδους που έχουν καταγραφεί στην Καλιφόρνια στο πλαίσιο της μάχης κατά της Covid-19 και ενδέχεται να καθυστερήσουν τη χαλάρωση των περιοριστικών μέτρων που απέχει λίγες εβδομάδες, πρόσθεσε ο Νιούσομ.

Ο κυβερνήτης της Καλιφόρνιας επεσήμανε ότι δεν θα ζητήσει από την αστυνομία της πολιτείας να δίνουν κλήσεις σε ανθρώπους που βρίσκονται έξω με τα παιδιά τους ή που πάνε βόλτα τον σκύλο τους.

O Νιούσομ τόνισε:
<p style="text-align: center;"><em><strong>«Δεν θέλω να είμαι τιμωρητικός... Απλώς θέλουν να ξεκουραστούν στην παραλία και ξαφνικά τους δίνουν κλήση - δεν θέλω να το δω αυτό. Όμως υπάρχουν άνθρωποι που αγνοούν επιδεικτικά τους κανόνες και παίρνουν κινδύνους (…) πιστεύω ότι ίσως χρειαστεί να κάνουμε κάτι περισσότερο».</strong></em></p>
<p style="text-align: center;"><strong>«Ο ιός μεταδίδεται το ίδιο εύκολα όπως πριν... Δεν παίρνει ρεπό το Σαββατοκύριακο. Δεν παίρνει ρεπό. Είναι πανταχού παρών, είναι αόρατος και παραμένει θανατηφόρος»</strong></p>
Οι δύο κομητείες που άνοιξαν τις παραλίες επανεξετάζουν τα σχέδιά τους μετά τη μεγάλη συρροή πολιτών, εξήγησε ο Νιούσομ.

Ο ίδιος προειδοποίησε ότι η επιδημία του κορωνοϊού δεν έχει ξεπεραστεί στην Καλιφόρνια, όπου 45 άνθρωποι έχουν βρεθεί θετικοί τις τελευταίες 24 ώρες, ενώ ο συνολικός αριθμός των κρουσμάτων ανέρχεται σε 1.300.

Αργά χθες Δευτέρα υγειονομικοί αξιωματούχοι από έξι κομητείες της Καλιφόρνιας - την Αλαμέντα, την Κόντρα Κόστα, τη Μαρίν, το Σαν Φρανσίσκο, το Σαν Ματέο, τη Σάντα Κλάρα αλλά και την πόλη Μπέρκλεϊ - θα ανακοινώσουν παράταση της καραντίνας, η οποία θα έληγε την Κυριακή 3 Μαΐου.

Βάσει των νέων εντολών η καραντίνα θα παραταθεί όλον τον Μάιο, αν και θα υπάρξει μερική χαλάρωση για κάποιες χαμηλού κινδύνου δραστηριότητες.

<em>Πηγές: ΑΜΠΕ, Reuters - Naftemporiki -</em>

</div>
<div class="clear"></div>
<div class="left"></div>