ΗΠΑ: Οργή έχει ξεσπάσει στη χώρα έπειτα από τον θάνατο ενός Αφροαμερικανού κατά τη διάρκεια της σύλληψής του από λευκούς αστυνομικούς στη Μινεσότα, ένα περιστατικό που καταγράφηκε σε βίντεο που πλέον κάνει τον γύρο του κόσμου.

Στο βίντεο φαίνεται καθαρά ο ένας αστυνομικός να έχει γονατίσει πάνω στον λαιμό του άτυχου άνδρα, ενώ ο Τζορτζ Φλόιντ βρίσκεται στο έδαφος, με χειροπέδες στα χέρια.

<em><strong>«Δεν μπορώ να αναπνεύσω», «Μην με σκοτώσετε»</strong></em> ακούγεται να λέει στο σοκαριστικό βίντεο που κατέγραψε αυτόπτης μάρτυρας, ενώ μετά σταματά να κινείται και μένει με τα μάτια κλειστά και το πρόσωπο στον δρόμο.

Τέσσερις αστυνομικοί που σχετίζονται με την υπόθεση απολύθηκαν, ανακοίνωσε ο Τζέικομπ Φράι, δήμαρχος στη Μινεάπολη.

Έρευνα για το θέμα διενεργεί και το FBI και οι Αρχές της Μινεσότα.

<em><strong>«Για πέντε λεπτά παρακολουθούσαμε έναν λευκό αστυνομικό να πιέζει το γόνατό του στον λαιμό ενός μαύρου άνδρα. Πέντε λεπτά. Ο Φλόιντ δεν έπρεπε να πεθάνει»</strong></em>, δήλωσε ο δήμαρχος και κατηγόρησε τον αστυνομικό για έλλειψη ανθρωπιάς, ενώ ζήτησε συγγνώμη στην οικογένεια του θύματος.

<em><strong>«Πιστεύω αυτό που είδα και αυτό που είδα ήταν λάθος από όλες τις απόψεις. Το να είσαι μαύρος δεν θα έπρεπε να είναι συνώνυμο της θανατικής καταδίκης»</strong></em>, υπογράμμισε ο δήμαρχος της πόλης.

<strong>Το χρονικό</strong>

Το περιστατικό συνέβη τη Δευτέρα, όταν αστυνομικοί έφτασαν στο σημείο έπειτα από κλήση καταστήματος τροφίμων που ανέφερε ότι ο Φλόιντ χρησιμοποίησε πλαστή επιταγή.

Όταν εντόπισαν το αυτοκίνητό του, οι αστυνομικοί είπαν ότι «αντιστάθηκε στους αστυνομικούς» και ότι πιθανόν ήταν υπό την επήρεια αλκοόλ ή ουσιών. Η αστυνομία ανακοίνωσε ότι πέθανε λίγο μετά τη μεταφορά του σε νοσοκομείο.

Στο σκληρό βίντεο που δημοσιεύθηκε στα social media, αυτόπτες μάρτυρες ακούγονται να φωνάζουν στον αστυνομικό να βγάλει το πόδι του από τον λαιμό του Φλόιντ, χωρίς ωστόσο να εισακούονται.

<em><strong>«Δεν αντιστέκεται, σταματάς την αναπνοή του»</strong></em>, λένε στον αστυνομικό.

<em><strong>«Δεν κουνιέται», φωνάζει άλλος. «Τον σκοτώσατε;»</strong></em>, ρωτάει ένα άλλο άτομο.

Η υπόθεση αυτή ξύπνησε μνήμες από το 2014. Τότε ένας άλλος άνδρας, ο Έρικ Γκάρνερ. Ο μαύρος άνδρας, που ήταν άοπλος, άφησε την τελευταία του πνοή στη Νέα Υόρκη επειδή αστυνομικός του είχε κάνει κεφαλοκλείδωμα και δεν τον άφησε, παρότι ο Γκάρνερ έλεγε επανειλημμένα <em><strong>«δεν μπορώ να αναπνεύσω»</strong></em>.

Πληροφορίες από CNN