<h6 style="text-align: center;">Σε δήλωσή του στην εφημερίδα «Καθημερινή της Κυριακής», o<strong> υπουργός Οικονομικών Χρήστος Σταϊκούρας, αναφερόμενος στο οικονομικό κόστος των μέτρων περιορισμού της πανδημίας, και κυρίως στο κόστος ενός γενικού lockdown ανέφερε πως <em>«προσεγγιστικοί υπολογισμοί, από την πρόσφατη εμπειρία σε ευρωπαϊκό επίπεδο, ανεβάζουν το μηνιαίο κόστος επιβολής ενός καθολικού lockdown περίπου στο 2,5%-3% του ΑΕΠ της κάθε χώρας».</em></strong></h6>
Kαι o κ. Χρήστος Σταϊκούρας επισημαίνει ότι:
<p style="text-align: center;"><em><strong> «όσο πιο πολλοί και αυστηροί είναι οι περιορισμοί και όσο μεγαλύτερη είναι η διάρκειά τους, τόσο πιο οδυνηρές είναι οι επιπτώσεις σε κοινωνία και οικονομία».</strong></em></p>
Από την άλλη όμως, o κ. Χρήστος Σταϊκούρας δήλωσε <em><strong>«ρεαλιστικά αισιόδοξος</strong></em>» εξηγώντας πως το κόστος στην πραγματική οικονομία και τα δημόσια οικονομικά που συνεπάγονται τα μέτρα μπορεί να περιοριστεί. <em><strong>«Κυρίως, με δημόσιες παρεμβάσεις στήριξης νοικοκυριών και επιχειρήσεων»</strong></em>, διευκρινίζοντας και υποστηρίζοντας πως σε αυτή την κατεύθυνση κινείται η πολιτική της κυβέρνησης.
<p style="text-align: center;"><em><strong>«Παράλληλα, χτίσαμε ταμειακά διαθέσιμα, σε συνθήκες ιδιαίτερης υγειονομικής και γεωπολιτικής αβεβαιότητας. Με την παραπάνω στρατηγική, η οποία επικροτήθηκε από τους ευρωπαϊκούς θεσμούς στην 7η Έκθεση Ενισχυμένης Εποπτείας, έχουμε διασφαλίσει πόρους που ανέρχονται, αυτή τη στιγμή, στα 37,7 δισ. ευρώ. Στο υπουργείο Οικονομικών, είμαστε έτοιμοι να στηρίξουμε τις όποιες επιλογές κάνει η κυβέρνηση στις μάχες για την αντιμετώπιση της υγειονομικής κρίσης, αλλά και σε οιοδήποτε εθνικό μέτωπο».</strong></em></p>
<p style="text-align: center;"><em><strong>«Δεν συμμεριζόμαστε τις – εκ μέρους ορισμένων – καταστροφολογίες, αλλά απεναντίας λειτουργούμε ρεαλιστικά και σταθεροποιητικά, για την οικονομία και την κοινωνία. Εργαζόμαστε προκειμένου να ανταποκριθούμε στην απευκταία μακρά παράταση της πρωτόγνωρης δοκιμασίας, και να διασφαλίσουμε εφεδρείες για ένα μέλλον γεμάτο προκλήσεις. Είμαι ρεαλιστικά αισιόδοξος ότι με σκληρή δουλειά, με συνεκτικό και δυναμικό σχέδιο και με αυτοπεποίθηση, θα καταφέρουμε να ξεπεράσουμε τις δύσκολες συνθήκες και να ξαναπιάσουμε – το συντομότερο δυνατό – το “νήμα” από το σημείο που το είχαμε αφήσει πριν από τον περασμένο Μάρτιο.Έχουμε μόνο μία επιλογή. Να κάνουμε την πατρίδα μας πιο ισχυρή, την οικονομία της πιο παραγωγική και την κοινωνία μας πιο δίκαιη και συνεκτική. Θα τα καταφέρουμε!»,</strong></em></p>