Η μείωση του αριθμού των τουριστών παγκοσμίως, λόγω του νέου κορωνοϊού, είχε ως αποτέλεσμα να απωλέσει ο τουριστικός τομέας 460 δισεκατομμύρια δολάρια κατά το πρώτο εξάμηνο του έτους, εκτιμά ο Παγκόσμιος Οργανισμός Τουρισμού. (OMT).

Αιτία ήταν η μείωση των διεθνών τουριστών κατά 65%, λόγω του κλεισίματος των συνόρων και των διαφόρων άλλων περιορισμών στα ταξίδια, ανέφερε στην ανακοίνωσή του αυτός ο Οργανισμός του ΟΗΕ που εδρεύει στη Μαδρίτη.

Αυτή η πτώση της δραστηριότητας προκάλεσε απώλειες «πενταπλάσιες σε σύγκριση με εκείνες που καταγράφηκαν κατά την παγκόσμια οικονομική κρίση του 2009», συνεχίζει.

Ο Ζουράμπ Πολολικασβίλι, ο γενικός γραμματέας του OMT, υπενθύμισε ότι από τον τομέα αυτό εξαρτώνται εκατομμύρια άνθρωποι.
Σύμφωνα με τον ΟΜΤ, με βάση τα στοιχεία του Αυγούστου, εκτιμάται ότι «η μείωση της ζήτησης θα πλησιάσει το 70%» για το σύνολο του έτους, δεδομένου ότι ορισμένες περιοχές του κόσμου, όπως η Ευρώπη, παρουσιάζουν και πάλι αύξηση των κρουσμάτων της Covid-19 με αποτέλεσμα να επιβάλλονται ξανά περιορισμοί για τους ταξιδιώτες.

«Η επιστροφή στα επίπεδα του 2019 σε ό,τι αφορά τις αφίξεις τουριστών θα χρειαστεί 2 με 4 χρόνια», πρόσθεσε ο Οργανισμός.

Το 2019 ο παγκόσμιος τουρισμός κατέγραψε αύξηση 4% στις αφίξεις. Η Γαλλία ήταν ο υπ’ αριθμόν 1 προορισμός και ακολούθησαν η Ισπανία και οι ΗΠΑ.

Πηγή: ΑΠΕ-ΜΠΕ