<img class="size-medium wp-image-6863 alignleft" src="https://www.ny-greeks.com/wp-content/uploads/2020/08/Pr-23-300x200.jpg" alt="" width="300" height="200" />Την ανάγκη ενίσχυσης των Ενόπλων Δυνάμεων και ειδικότερα του Στόλου, επεσήμανε ο υπουργός Εθνικής 'Αμυνας, Νίκος Παναγιωτόπουλος, στην ομιλία του με την ευκαιρία της τελετής καθέλκυσης της πυραυλακάτου υπ' αριθμόν «7» που πραγματοποιήθηκε στις εγκαταστάσεις των «Ναυπηγείων Ελευσίνος», στην Ελευσίνα.

Ο κ. Παναγιωτόπουλος ανέφερε χαρακτηριστικά: «Αυτή είναι η εποχή που οι Ένοπλες Δυνάμεις πρέπει να ενισχυθούν κι ο καθένας μας πρέπει να κάνει αυτό που μπορεί, απ' όπου μπορεί, για να ενισχύσει τις Ένοπλες Δυνάμεις που εξασφαλίζουν ότι αυτή η χώρα δεν απειλείται από πουθενά». Διεμήνυσε δε, ότι «όποιος τολμά να εκστομίσει απειλές, θα βρει απέναντί του την ποιότητα και την δύναμη των Ενόπλων Δυνάμεων σε μέσα και σε ανθρώπους».

<img class="size-medium wp-image-6862 alignright" src="https://www.ny-greeks.com/wp-content/uploads/2020/08/Pr-22-300x200.jpg" alt="" width="300" height="200" />

Ο υπουργός Εθνικής 'Αμυνας ευχαρίστησε τους εργαζομένους για τις προσπάθειές τους να ολοκληρωθούν οι εργασίες ναυπήγησης και καθέλκυσης των πυραυλακάτων υπ' αριθμόν «6» και «7», ενώ αναφέρθηκε αναλυτικώς στις συντονισμένες προσπάθειες της κυβέρνησης για την ανασυγκρότηση της ναυπηγοεπισκευαστικής βιομηχανίας και ειδικά των «Ναυπηγείων Ελευσίνας», σε σύντομο διάστημα. «Οι επενδυτικές πρωτοβουλίες είναι πάντα ευπρόσδεκτες, αρκεί να γίνονται με τις σωστές προϋποθέσεις, με τις προσήκουσες διαδικασίες και πάντα στο φως, με το εργατικό προσωπικό που έχει δικαίωμα να αγωνιά περισσότερο από όλους, περισσότερο κι από μας αλλά και από όλους, ότι αυτό είναι για ένα καλύτερο μέλλον. Νομίζω αυτές οι προϋποθέσεις εκπληρώθηκαν», σχολίασε.

&nbsp;

<img class=" wp-image-6864 alignleft" src="https://www.ny-greeks.com/wp-content/uploads/2020/08/Pr-24-300x201.jpg" alt="" width="275" height="184" />Από την πλευρά του, ο υπουργός Ανάπτυξης, 'Αδωνις Γεωργιάδης, υπογράμμισε ότι τα «Ναυπηγεία Ελευσίνος» περνούν σε μια νέα εποχή που θα την χαρακτηρίζει η ακμή, η τακτοποίηση των δεδουλευμένων των εργαζομένων σ' αυτά, τα οποία και θα αποτελέσουν βασικό «κρίκο» στην αλυσίδα της εγχώριας ναυπηγικής βιομηχανίας. Εξέφρασε την ελπίδα πως η νέα εποχή των ναυπηγείων θα δώσει την δυνατότητα στο Πολεμικό Ναυτικό να έχει και πάλι αξιόπλοα σκάφη, φτιαγμένα από ελληνικά χέρια, τιμώντας την ναυτική παράδοση μας. Ο κ. Γεωργιάδης απέδωσε τα εύσημα στις Ένοπλες Δυνάμεις για την άμεση κινητοποίησή τους απέναντι στην πρόσφατη προκλητική στάση της Τουρκίας.

<img class="size-medium wp-image-6865 alignright" src="https://www.ny-greeks.com/wp-content/uploads/2020/08/Pr-25-300x192.jpg" alt="" width="300" height="192" />Στην τελετή καθέλκυσης της ΤΠΚ «7», η οποία αναμένεται να λάβει το όνομα του ήρωα των Ιμίων Παναγιώτη Βλαχάκου, παραβρέθηκαν επίσης ο νέος αναπληρωτής υπουργός Ιδιωτικών Επενδύσεων και ΣΔΙΤ, Νίκος Παπαθανάσης, ο υφυπουργός Εθνικής 'Αμυνας, Αλκιβιάδης Στεφανής, ο αρχηγός ΓΕΕΘΑ, στρατηγός Κωνσταντίνος Φλώρος, ο αρχηγός ΓΕΝ, αντιναύαρχος Στυλιανός Πετράκης και ο γενικός γραμματέας, Αντώνης Οικονόμου. Παρόντες ήταν, επίσης, ο πρόεδρος και διευθύνων σύμβουλος του Ομίλου ΟΝΕΧ, Πάνος Ξενοκώστας, παράγοντες της ναυπηγοεπισκευαστικής βιομηχανίας, όπως και οι εργαζόμενοι στα ναυπηγεία.

Πηγή: ΑΠΕ-ΜΠΕ. Φωτογραφίες: OnAlert