Τα αμερικανικά Κέντρα Ελέγχου και Πρόληψης των Ασθενειών (CDC) ανακοίνωσαν σήμερα ότι κατέγραψαν 33.453 κρούσματα του νέου κορονοϊού, μια αύξηση 18.185 κρούσματων σε σχέση με την προηγούμενη καταμέτρηση, την ώρα που ο αριθμός των νεκρών αυξήθηκε κατά 199 και ανέρχεται πλέον σε 400.

Το CDC επισήμανε ότι ο απολογισμός της νόσου Covid-19, που ανακοίνωσε, περιλαμβάνει την καταμέτρηση των κρουσμάτων και των νεκρών έως χθες το απόγευμα τοπική ώρα (22 Μαρτίου) και το συνέκρινε με τον προηγούμενο απολογισμό που είχε δώσει στις 20 Μαρτίου.

Κρούσματα του νέου κορονοϊού έχουν επιβεβαιωθεί και στις 50 αμερικανικές πολιτείες.

Ύποπτο κρούσμα μεταξύ των δημοσιογράφων που καλύπτουν το ρεπορτάζ του Λευκού Οίκου

Ένας δημοσιογράφος διαπιστευμένος στον Λευκό Οίκο φέρεται ότι έχει προσβληθεί από τον νέο κορονοϊό, ανακοίνωσε απόψε η Ένωση Ανταποκριτών του Λευκού Οίκου.

Το γεγονός αυτό θέτει ερωτηματικά για το κατά πόσο είναι ασφαλείς οι καθημερινές συνεντεύξεις Τύπου στις οποίες συγκεντρώνονται δεκάδες δημοσιογράφοι και αξιωματούχοι της κυβέρνησης του προέδρου Ντόναλντ Τραμπ στην ίδια αίθουσα.

Η Ένωση δεν αποκάλυψε το όνομα του ύποπτου κρούσματος. Ανέφερε μόνο ότι βρίσκεται σε επαφή με τον γιατρό του Λευκού Οίκου και το μέσο ενημέρωσης όπου εργάζεται ο δημοσιογράφος αυτός.

O αμερικανικός στρατός έτοιμος να στήσει κινητά νοσοκομεία στη Νέα Υόρκη και το Σιάτλ

Ο αμερικανικός στρατός προετοιμάζεται να στήσει κινητά νοσοκομεία στην Νέα Υόρκη και το Σιάτλ, δήλωσε σήμερα ο υπουργός Άμυνας Μαρκ Έσπερ, καθώς αναγνώρισε για πρώτη φορά πως η παγκόσμια πανδημία του κορονοϊού μπορεί να επηρεάσει την ετοιμότητα των ενόπλων δυνάμεων.

«Αυτή τη στιγμή προσδοκώ το στήσιμο ενός (κινητού) νοσοκομείου στο Σιάτλ και ενός νοσοκομείου στην πόλη της Νέας Υόρκης», δήλωσε ο Έσπερ σε μια συνέντευξη Τύπου, προσθέτοντας πως έχει θέσει πέντε μονάδες ταχείας επέμβασης σε ετοιμότητα για να εκτελέσουν εντολές.

«Μόλις αυτό επιβεβαιωθεί, θα εξετάσουμε να στείλουμε σε άλλες τοποθεσίες».

Ο υπουργός Άμυνας, που ανακοίνωσε επίσης επιπλέον περιορισμούς ασφαλείας στο Πεντάγωνο, τόνισε πως δεν έχει εξετασθεί ο ίδιος για κορονοϊό, αλλά ελέγχει τη θερμοκρασία του. Πρόσθεσε πως αν Αμερικανοί στρατιώτες εμφανίσουν συμπτώματα μόλυνσης του ιού, θα εξετασθούν.

Πάνω από 13.000 Αμερικανοί αναζητούν βοήθεια για να επιστρέψουν στις ΗΠΑ

Περίπου 13.500 Αμερικανοί πολίτες στο εξωτερικό έχουν ζητήσει τη βοήθεια του Στέιτ Ντιπάρτμεντ για να επιστρέψουν στην πατρίδα τους, εξαιτίας του κορονοϊού, έγινε σήμερα γνωστό από Αμερικανό αξιωματούχο, ο οποίος προέτρεψε τους Αμερικανούς, που βρίσκονται στο εξωτερικό να «φύγουν» αμέσως, όσο είναι διαθέσιμες εμπορικές πτήσεις.

Το αμερικανικό ΥΠΕΞ αυτήν την εβδομάδα θα επαναπατρίσει περίπου 1.600 Αμερικανούς από χώρες του εξωτερικού με περίπου 16 πτήσεις, είπε ο υψηλόβαθμος αξιωματούχος σε δημοσιογράφους, ενώ εξήγησε ότι περίπου 5.700 άνθρωποι έχουν ήδη επιστρέψει, πολλοί με πτήσεις που κανόνισε το υπουργείο Εξωτερικών.

Η συντριπτική πλειονότητα των περίπου 10 εκατομμυρίων Αμερικανών υπηκόων στο εξωτερικό ζει εκεί και δεν επιθυμεί να επιστρέψει, είπε ο αξιωματούχος, επισημαίνοντας, ωστόσο, ότι οι Αμερικανοί θα πρέπει να ζυγίσουν εάν θα είναι βολικό για εκείνους να παραμείνουν επ’ αόριστον στο εξωτερικό.

«Εάν βρίσκεστε κάπου όπου σκέφτεστε "όχι, δεν θα ήθελα να βρίσκομαι εδώ σε όλη αυτήν την πορεία", επωφεληθείτε από τις υπάρχουσες εμπορικές δυνατότητες και φύγετε τώρα» τόνισε.

Λιγότεροι από 30 εργαζόμενοι του Στέιτ Ντιπάρτμεντ στο εξωτερικό έχουν διαγνωστεί θετικοί στον νέο κορονοϊό, είπε ένας δεύτερος υψηλόβαθμος αξιωματούχος.

Την αποφυλάκιση κρατουμένων σχεδιάζει η Πολιτεία του Νιου Τζέρσεϊ

Η Πολιτεία του Νιού Τζέρσεϊ σχεδιάζει να αποφυλακίσει κρατούμενους που θεωρούνται «χαμηλής επικινδυνότητας» ώστε να περιορίσει την εξάπλωση του νέου κορονοϊού στις φυλακές.

Ο κυβερνήτης έκανε την ανακοίνωση αυτή μία ημέρα μετά την εντολή που έδωσε αργά το βράδυ της Κυριακής ο δικαστής Στιούαρτ Ράμπνερ του Ανωτάτου Δικαστηρίου της Πολιτείας για αναστολή εκτέλεσης ή μετατροπή των ποινών ορισμένων κρατουμένων.

Η απόφαση ελήφθη για να προστατευθεί η υγεία των κρατουμένων και να αναχαιτιστεί η εξάπλωση της επιδημίας, εξήγησε ο γενικός εισαγγελέας Γκαρμπίρ Σινγκ Γκριούαλ. «Οι φυλακές μπορεί να γίνουν εκκολαπτήρια της ασθένειας και για αυτό πρέπει να λάβουμε δραστικά μέτρα», τόνισε.

Όσοι αποφυλακιστούν θα πρέπει να τηρήσουν την εντολή να παραμείνουν στα σπίτια τους και θα εκτίσουν το υπόλοιπο της ποινής τους αφού τελειώσει η κρίση.