<p style="text-align: left;">Ορισμένες ευρωπαϊκές χώρες έχουν ανακοινώσει σχέδια και άλλες τα εξετάζουν, για τη χαλάρωση των μέτρων περιορισμού, των μετακινήσεων και των διασυνοριακών ταξιδιών, που τέθηκαν σε εφαρμογή από τα μέσα Μαρτίου σε μια προσπάθεια συγκράτησης της εξάπλωσης του νέου κορωνοϊού.</p>
<p style="text-align: center;"><span style="color: #ff0000;"><strong>Ακολουθούν τα μέχρι αυτή τη στιγμή διστακτικά σχέδια ευρωπαϊκών χωρών</strong>.</span></p>
<strong>Αυστρία</strong>

Η Βιέννη σχεδιάζει να επιτρέψει να ξανανοίξουν στις 14 Απριλίου καταστήματα με μη απαραίτητα προϊόντα έκτασης έως και 400 τετραγωνικών μέτρων, καθώς σε καταστήματα ειδών μαστορέματος και με είδη κηπουρικής. Εμπορικά κέντρα, κομμωτήρια και μεγαλύτερα καταστήματα θα ξανανοίξουν από την 1η Μαΐου, με βάση το κυβερνητικό πλάνο, το οποίο μπορεί να τροποποιηθεί αν επιταχυνθούν οι μολύνσεις του ιού. Εστιατόρια και ξενοδοχεία μπορεί να επιστρέψουν σε λειτουργία σταδιακά από τα μέσα Μαΐου, ωστόσο λεπτομέρειες δεν έχουν ακόμη ανακοινωθεί.

<strong>Βουλγαρία</strong>

Το κοινοβούλιο ψήφισε στις 6 Απριλίου για να χαλαρώσει κάποιους περιορισμούς και απαγορεύσεις που επιβλήθηκαν τον περασμένο μήνα, με τις λαϊκές αγορές να επιτρέπεται να ξαναλειτουργήσουν καθώς να μειωθούν τα πρόστιμα για κάποιες δραστηριότητες.

<strong>Τσεχία</strong>

Η κυβέρνηση επέτρεψε σε καταστήματα που πωλούν είδη ψυχαγωγικής διασκέδασης ή κατασκευαστικά υλικά και σε μαγαζιά ποδηλάτων να ανοίξουν εκ νέου από τις 7 Απριλίου, ενώ χαλάρωσε περιοριστικούς κανόνες για υπαίθριους χώρους αναψυχής και δραστηριότητες όπως το τρέξιμο ή η το ποδηλασία. Επίσης ενέκρινε τον μετριασμό κάποιων ταξιδιωτικών περιορισμών για άτομα που προβάλλουν «βάσιμους όρους» μετά το Σαββατοκύριακο του Πάσχα και εξετάζει να ξανανοίξει περισσότερα καταστήματα.

<strong>Δανία</strong>

Η Δανία, μία από τις πρώτες ευρωπαϊκές χώρες που επέβαλε lockdown, θα επιτρέψει την επαναλειτουργία για κέντρα φροντίδας και για σχολεία για μαθητές από την πρώτη έως την πέμπτη τάξη στις 15 Απριλίου. Όλοι οι υπόλοιποι περιορισμοί, όπως η απαγόρευση συναθροίσεων ανω των δέκα ατόμων και το κλείσιμο των καφετεριών, εστιατορίων, γυμναστηρίων και κομμωτηρίων θα ισχύσουν τουλάχιστον μέχρι τις 10 Μαΐου.

<strong>Νορβηγία</strong>

Το Όσλο ανακοίνωσε στις 7 Απριλίου ότι θα αμβλύνει σταδιακά τα περιοριστικά μέτρα, ξεκινώντας την επαναλειτουργία παιδικών σταθμών στις 20 Απριλίου και των σχολείων για μαθητές από την πρώτη έως την τέταρτη τάξη μια εβδομάδα αργότερα. Το κλείσιμο για κομμωτήρια και ινστιτούτα αισθητικής, καθώς και η επίσκεψη σε ορεινά εξοχικά σπίτια, επίσης θα αρθεί τον Απρίλιο.
<p style="text-align: center;"><span style="color: #ff0000;"><strong>Κράτη που εξετάζουν χαλάρωση μέτρων</strong></span></p>
<strong>Φινλανδία</strong>

Η κυβέρνηση εξετάζει την άρση των περιορισμών στις μη απαραίτητες μετακινήσεις για την περιοχή γύρω από το Ελσίνκι, αλλά παρέτεινε μέχρι τις 13 Μαΐου τις περισσότερες άλλες απαγορεύσεις που έχει επιβάλλει.

<strong>Γερμανία</strong>

Το υπουργικό συμβούλιο θα σταθμίσει στις 14 Απριλίου την χαλάρωση των κανόνων αποστασιοποίησης, αφού η Εθνική Επιστημονική Ακαδημία καταθέσει τις συστάσεις της, ανακοίνωσε η καγκελάριος Άγγελα Μέρκελ. Μια «θετική τάση» στην πορεία των μολύνσεων, αν συνεχιστεί, θα επιτρέψει τη συζήτηση μιας σταδιακής επιστροφής στην κανονικότητα μετά τις διακοπές του Πάσχα, δήλωσε στην εφημερίδα Handelsblatt ο υπουργός Υγείας Γενς Σπαν.

<strong>Ιρλανδία</strong>

Το Δουβλίνο ενδεχομένως να χαλαρώσει τα μέτρα κατ’οίκον περιορισμού και να επιτρέψει σε κάποια καταστήματα να ξανανοίξουν τις ερχόμενες εβδομάδες στο πλαίσιο ενός σταδιακού μετριασμού του lockdown, τόνισε σήμερα ένας ανώτερος υγειονομικός αξιωματούχος

<strong>Λιθουανία</strong>

Η κυβέρνηση παρέτεινε τα μέτρα απαγόρευσης έως τις 27 Απριλίου. Ωστόσο ο πρωθυπουργός Σαούλιους Σκβερνέλις δήλωσε πως μετά το Πάσχα μπορεί να ξεκινήσει η σταδιακή χαλάρωση των μέτρων, ειδικά για τις μικρές επιχειρήσεις.

<strong>Ισπανία</strong>

Η κυβέρνηση ανακοίνωσε πως ο περιορισμός μετακινήσεων σε όλη τη χώρα που ισχύει έως τις 26 Απριλίου, πιθανώς να παρατηθεί και τον Μάιο. Κάποιες από τις σκληρότερες απαγορεύσεις ενδέχεται να χαλαρώσουν σταδιακά, με αφετηρία την Κυριακή, αλλά οι πολίτες θα εξακολουθούν να επιτρέπεται να αποχωρούν από τα σπίτια τους μόνο για την εργασία τους, για αγορά τροφίμων και φαρμάκων έως τις 26 Απριλίου.

<strong>Ελβετία</strong>

Οι αρχές παρέτειναν έως τις 26 Απριλίου τα μέτρα περιορισμών, ανάμεσα σε αυτά οι διασυνοριακοί έλεγχοι, το κλείσιμο σχολείων, μπαρ και εστιατορίων καθώς την απαγόρευση συναθροίσεων πάνω από πέντε ατόμων. Η κυβέρνηση σχεδιάζει να ξεκινήσει την χαλάρωση αυτών στα τέλη Απριλίου.

<strong>Ουκρανία</strong>

Το Κίεβο ανακοίνωσε επιπλέον απαγορεύσεις για συναθροίσεις και μετακινήσεις ατόμων στις 3 Απριλίου, αλλά την ίδια στιγμή ο πρωθυπουργός Ντένις Σμιγκάλ δήλωσε πως μπορεί να ελαφρύνει κάποιους από τους περιορισμούς αργότερα αυτό το μήνα, ξεκινώντας με την επαναφορά των δημόσιων συγκοινωνιών και να επιτραπεί σε πολίτες να πάνε στις εργασίες τους.
<p style="text-align: center;"><span style="color: #ff0000;"><strong>Κράτη που δεν έχουν κάνει συγκεκριμένες ανακοινώσεις χαλάρωσης μέτρων</strong></span></p>
<strong>Ελλάδα</strong>

Οι ελληνικές αρχές θα επανεξετάσουν στις 27 Απριλίου τα ισχύοντα μέτρα.

<strong>Κύπρος</strong>

Οι ισχύοντες περιορισμοί ισχύουν μέχρι τις 27 Απριλίου. Οι μετακινήσεις εκτός σπιτιού επιτρέπονται μόνο μία φορά την ημέρα και μόνο για συγκεκριμένο σκοπό, ενώ ισχύει απαγόρευση κυκλοφορίας από τις 21:00 το βράδυ έως τις 6:00 το πρωί.

<strong>Γαλλία</strong>

Η κυβέρνηση είναι πιθανό να επεκτείνει το εθνικό lockdown πέρα από την τρέχουσα προθεσμία της 15ης Απριλίου και ο πρόεδρος Εμανουέλ Μακρόν θα απευθυνθεί διάγγελμα στις 13 Απριλίου για τις νέες αποφάσεις. Οι ισχύοντες κανόνες απαιτούν από τους πολίτες να συμπληρώνουν ένα πιστοποιητικό που να δηλώνει τον λόγο της αποχώρησης από τα σπίτια τους.

<strong>Ουγγαρία</strong>

Ο πρωθυπουργός Βίκτορ Όρμπαν δήλωσε χθες ότι η γενική απαγόρευση μετακινήσεων παρατείνεται επ 'αόριστον και η κυβέρνηση θα αναθεωρεί τα μέτρα κάθε εβδομάδα. Οι δημοτικές αρχές της χώρας έχουν την εξουσία να επιβάλλουν πρόσθετους περιορισμούς για την προστασία των τοπικών κοινοτήτων.

<strong>Ιταλία</strong>

Η κυβέρνηση σχεδιάζει την παράταση του lockdown μέχρι τις 3 Μαΐου, δήλωσαν χθες εκπρόσωποι συνδικάτων μετά από συνάντηση τους με τον πρωθυπουργό Τζουζέπε Κόντε. Ο περιορισμός μετακινήσεων, το κλείσιμο των περισσότερων ιταλικών επιχειρήσεων και η αποτροπή των ανθρώπων να φεύγουν από τα σπίτια τους εκτός αν πρόκειται για βασικές ανάγκες, λήγει στις 13 Απριλίου. Κάποιες εργοστασιακές εγκαταστάσεις ωστόσο μπορεί να ανοίξουν πριν από τα τέλη Απριλίου, εφόσον το επιτρέπουν οι υγειονομικές συνθήκες.

<strong>Πολωνία</strong>

Σύμφωνα με το ιδιωτικό ραδιοφωνικό δίκτυο RMF, η Βαρσοβία σχεδιάζει να διατηρήσει τους περιορισμούς τουλάχιστον μέχρι τις 20 Απριλίου. Χθες, η κυβέρνηση παρέτεινε το κλείσιμο σχολείων και επιχειρήσεων και διέταξε τους πολίτες να καλύπτουν το στόμα και τη μύτη τους όταν εγκαταλείπουν το σπίτι τους από τις 16 Απριλίου.

<strong>Πορτογαλία</strong>

Η κυβέρνηση ανέφερε ότι οι περιορισμοί θα παραμείνουν μέχρις ότου «ο κίνδυνος μετάδοσης τεθεί υπό έλεγχο», με τα σχολεία να παραμένουν κλειστά για το υπόλοιπο ακαδημαϊκό έτος. Η κατάσταση εθνικής έκτακτης ανάγκης παρατάθηκε για τελευταία φορά μέχρι τις 17 Απριλίου, με το κλείσιμο όλων των μη βασικών υπηρεσιών και οι πολίτες διατάχθηκαν να μείνουν σπίτι.

<strong>Ρουμανία</strong>

Ο πρόεδρος Κλάους Γιοχάνις παρέτεινε την κατάσταση έκτακτης ανάγκης για ακόμη 30 μέρες έως τα μέσα Μαΐου.

<strong>Ρωσία</strong>

Οι εργαζόμενοι δεν επιτρέπεται να δουλεύουν σε γραφεία έως τις 30 Απριλίου. Οι περιορισμοί διαφέρουν από περιοχή σε περιοχή, ενώ βρίσκεται σε ισχύ ενός καθεστώς γενικής αυτό-απομόνωσης.

<strong>Σλοβακία</strong>

Δεν έχει ανακοινωθεί ακόμη καμία χαλάρωση των μέτρων και η κυβέρνηση επέβαλε επιπλέον περιορισμούς για το διάστημα μεταξύ 8 Απριλίου και 13 Απριλίου για να περιορίσει τα ταξίδια εντός της χώρας κατά τη διάρκεια των διακοπών του Πάσχα.

<strong>Σουηδία</strong>

Με την κανονική ζωή να μην έχει διαταρραχθεί με δραστικά μέτρα, δεν υπάρχει συζήτηση για χαλάρωση των σημερινών περιορισμών. Αυτοί περιλαμβάνουν απαγόρευση επισκεπτηρίου σε γηροκομεία, απαγόρευση συναθροίσεων άνω των 50 ατόμων και την μεταφορά της ανώτατης εκπαίδευσης σε διαδικτυακά μαθήματα. Οι αρχές έχουν επίσης ενθαρρύνει τους πολίτες να εργάζονται από το σπίτι και να αποφεύγουν περιττά ταξίδια. Τα σχολεία πρωτοβάθμιας και δευτεροβάθμιας εκπαίδευσης παραμένουν ανοικτά και τα εστιατόρια και τα μπαρ προσφέρουν περιορισμένες υπηρεσίες.

<strong>Ολλανδία</strong>

Η κυβέρνηση αποφάσισε να παρατείνει τα μέτρα περιορισμού που περιλαμβάνουν κλείσιμο μπαρ, εστιατορίων, αθλητικών εγκαταστάσεων, κέντρων παιδικής φροντίδας και άλλων τοποθεσιών μέχρι τις 28 Απριλίου και θα ενημερώσει για τα περαιτέρω σχέδια της κατά την εβδομάδα που προηγείται της εν λόγω προθεσμίας.

<strong>Τουρκία</strong>

Η χώρα δεν έχει προχωρήσει σε γενικευμένα μέτρα απαγόρευσης για να αμβλύνει τον οικονομικό αντίκτυπο της πανδημίας. Ωστόσο, ο πρόεδρος Ρετζέπ Ταγίπ Ερντογάν δήλωσε την 1η Απριλίου ότι οι αρχές θα μπορούσαν να εισαγάγουν πρόσθετα μέτρα περιορισμού αν ο ιός εξακολουθεί να εξαπλώνεται και οι πολίτες αγνοούν τους «εθελοντικούς» κανόνες καραντίνας.

<strong>Ηνωμένο Βασίλειο</strong>

Η κυβέρνηση τόνισε ότι δεν αναμένει να μπορέσει να συμπεράνει μέχρι το τέλος της επόμενης εβδομάδας εάν οι μολύνσεις και οι εισαγωγές σε νοσοκομεία έχουν ήδη κορυφωθεί και τα μέτρα θα παραμείνουν έως έχουν μέχρι να υπάρξουν αποδείξεις ότι η κορύφωση έχει περάσει.

Πηγή: ΑΠΕ-ΜΠΕk