<h6 style="text-align: center;"><strong>Νέα σημαντική διάκριση απέσπασε το μεγαλύτερο το νησί των Κυκλάδων από ένα ακόμη κορυφαίο διεθνές Μέσο</strong></h6>
Το Βρετανικό Conde Nast Traveller, που διαμορφώνει την ταξιδιωτική τάση παγκοσμίως, ανακήρυξε τη Νάξο ως το καλύτερο Ελληνικό νησί για παραλίες σε <strong>λίστα που εξέδωσε για το 2020</strong>, όπως αναφέρεται σε σχετική ανακοίνωση.

Ταυτόχρονα το άρθρο δεν παραλείπει να εκθειάσει τη γαστρονομική μαγεία του προορισμού, ενώ παρομοιάζει τις ατελείωτες αμμώδεις παραλίες του νησιού με «ορυχεία χρυσού».

Ωστόσο, η τιμητική αυτή διάκριση δεν είναι η μόνη για φέτος που προέρχεται από τη Μεγάλη Βρετανία.

Πρόσφατα, η Νάξος κατέλαβε την πρώτη θέση στην λίστα της καθιερωμένης Βρετανικής εφημερίδας Evening Standard με τα εντυπωσιακότερα Ελληνικά νησιά, <strong><a href="https://www.standard.co.uk/lifestyle/travel/best-greek-islands-to-visit-a3869661.html">με τις παραλίες να διαδραματίζουν καθοριστικό ρόλο στην αξιολόγηση της ταξιδιωτικής συντάκτριας.</a></strong>

<em><strong>«Ζούμε ένα ιδιαίτερο καλοκαίρι με πολλές δυσκολίες, ωστόσο οφείλουμε να διατηρούμε τη ψυχραιμία και αισιοδοξία μας και να συνεχίζουμε μεθοδικά με στοχευμένες δράσεις το χτίσιμο του ονόματος του προορισμού ως εξαιρετικής, ποιοτικής και ασφαλούς λύσης για διακοπές»</strong></em>, δηλώνει ο Αντιδήμαρχος Τουρισμού του Δήμου Νάξου &amp; Μικρών Κυκλάδων, Βαγγέλης Κατσαράς σχετικά με τις έγκαιρες προσπάθειες του Δήμου για τη συστηματική ενημέρωση ταξιδιωτικών οργανισμών και διεθνών ΜΜΕ.

Οι παραπάνω διακρίσεις «συμφωνούν» άλλωστε και με τη νέο-αναρτηθείσα λίστα της εξίσου δημοφιλούς Βρετανικής εφημερίδας Mirror που τοποθετεί<strong><a href="https://www.mirror.co.uk/travel/europe/gallery/europes-best-secluded-beaches-amazing-22472988"> το Κεδροδάσος του Αλυκού στις δέκα κορυφαίες παραλίες της Ευρώπης.</a></strong>

Όπως αναφέρεται σε σχετική ανακοίνωση, οι παραλίες πρωταγωνιστούν και στα δημοφιλή ταξιδιωτικά Μέσα Κοινωνικής Δικτύωσης του Δήμου. Πριν λίγες ημέρες, η επίσημη σελίδα facebook του προορισμού (<strong><a href="https://www.facebook.com/naxosislandgreece/">https://www.facebook.com/naxosislandgreece/</a></strong>) «έσπασε το φράγμα» των 30.000 φίλων σημειώνοντας εντυπωσιακή άνοδο, άνω του 130% σε μικρό χρονικό διάστημα, ενώ στο ίδιο ρυθμό κινούνται και τα υπόλοιπα social media του Δήμου που φιλοξενούν και αναδεικνύουν τακτικά εύρος θεμάτων από Νάξο και Μικρές Κυκλάδες όπως μονοπάτια, χωριά, γαστρονομία, πολιτισμός, ιστορία - μνημεία, καταδύσεις, θαλάσσια σπορ, δραστηριότητες κ.α.

Επιπλέον, οι παραλίες, τα μοναδικά μνημεία, το απαράμιλλο φυσικό κάλλος και προπάντων η τοπική φιλοξενία με όλα τα απαραίτητα μέτρα πρόληψης και προφύλαξης είναι τα κύρια συστατικά του πρωτοποριακού άντι-covid τουριστικού βίντεο του Δήμου για τη φετινή ιδιαίτερη σεζόν, με αφηγητή τον δημοφιλή Ναξιώτη ηθοποιό Λευτέρη Ελευθερίου.

https://www.youtube.com/watch?v=CFoMCRfSySc

Πηγή: ΑΜΠΕ