Η Τουρκία «έχει οδηγήσει τις ελληνοτουρκικές σχέσεις σε μία στενωπό, με μία σειρά αυθαιρεσιών και απαραδέκτων πράξεων, είτε είναι το τουρκολιβυκό μνημόνιο, είτε η ιστορία στον Έβρο, είτε οι υπερπτήσεις, είτε η προκήρυξη τεμαχίων δίπλα στη Ρόδο και στην Κρήτη» δήλωσε ο υπουργός Εξωτερικών Νίκος Δένδιας σε σημερινή συνέντευξή του, τονίζοντας πως η συμπεριφορά της Άγλυρας το τελευταίο διάστημα «δεν επιτρέπει καθόλου στη χώρα να εφυσηχάζει».

Μιλώντας στον τηλεοπτικό σταθμό Alpha ο κ. Δένδιας παρατήρησε πως η Τουρκία φαίνεται να επιστρέφει σε δόγμα νεοθωμανισμού και επιδιώκει να κυριαρχήσει στην ανατολική και την κεντρική Μεσόγειο, αγνοώντας τις προβλέψεις του διεθνούς δικαίου και του δικαίου της θάλασσας.

Ο κ. Δένδιας υπογράμμισε ότι η Ελλάδα έχει εξηγήσει ευθέως στους Ευρωπαίους εταίρους, σε όλα τα διμερή φόρουμ, αλλά και διμερώς και απεθείας προς την Τουρκία, ότι έχει απόλυτη υποχρέωση και θα προασπίσει τα δικαιώματά της, όπως άλλωστε έκανε στον Έβρο τον Φεβρουάριο, τον Μάτριο, αλλά και στο Αιγαίο.

Για την τριμερή συνάντηση Ελλάδας, Τουρκίας και Γερμανίας, που πραγματοποιήθηκε στο Βερολίνο, επισήμανε πως επρόκειτο για συνάντηση υπηρεσιακού χαρακτήρια, η οποία έγινε με πρωτοβουλία της γερμανικής προεδρίας της Ευρωπαϊκής Ένωσης.

Όπως εξήγησε «για την Ελλάδα, η μη άρνηση ήταν απαραίτητη προϋπόθεση για έναν βασικό λόγο: Ακριβώς στο ίδιο χρονικό σημείο, εγώ, στις Βρυξέλλες, ζητούσα από τους ομολόγους μου να συμφωνήσουν να δοθεί εντολή στον ύπατο εκπρόσωπο να ετοιμάσει κατάλογο κυρώσεων κατά της Τουρκίας».

«Τη στιγμή που η Ελλάδα ζητά κυρώσεις, είναι αντιφατικό να μη δέχεται εξηγήσεις ή συζητήσεις με την τουρκική πλευρά, γιατί τότε η γερμανική προεδρία θα είχε τη δυνατότητα να πει, αφού αρνείστε την οποιαδήποτε συνεννόηση, τότε πώς ζητάτε κυρώσεις», ανέφερε και πρόσθεσε πως η Ελλάδα είναι ανοιχτή στον διάλογο, βεβαίως υπό συγκεκριμένες σαφείς προϋποθέσεις.

Ο υπουργός Εξωτερικών επανέλαβε ότι η Ελλάδα έχει σαφή πολιτική, που εδράζεται στο διεθνές δίκαιο και το δίκαιο της θάλασσας, αλλά έχει ξεκαθαρίσει πως θα υπερασπίσει τα δικαιώματά της όπως αυτά καταγράφονται στις διεθνείς συνθήκες.

«Δίπλα στη χώρα μας συμπαρατάσσονται μια σειρά από άλλες χώρες, οι οποίες έχουν παρόμοια αντίληψη με την Ελλάδα για τα θέματα αυτά», υπενθύμισε ο κ. Δένδιας, ενώ σημείωσε πως έχουμε καταστεί κοινωνοί σκέψεων με χώρες, με τις οποίες στο παρελθόν δεν είχαμε στενές σχέσεις, όπως τα Ηνωμένα Αραβικά Εμιράτα, η Σαουδική Αραβία, το Ισραήλ, η Ιορδανία.

Για το θέμα της Αγίας Σοφίας επανέλαβε πως η Τουρκία «προσέβαλε την παγκόσμια κοινότητα, ανεξαρτήτως εθνικότητας, παρελθόντος και θρησκευτικής πεποίθησης», με την απόφασή της. «Αυτό το οποίο κάνει η Τουρκία αντιβαίνει απολύτως το καθεστώς δικαίου που η Unesco έχει ως πρόβλεψη για τα μνημεία», σημείωσε για να προσθέσει: «Εμείς, όχι ως Έλληνες, αλλά ως προστάτες του μνημείου, θα κινηθούμε όπως έχουμε δικαίωμα, όπως έχει δικαίωμα κάθε άνθρωπος στον πλανήτη, απόλαυσης των πολιστικών αγαθών για να προστατεύσουμε το μνημείο και να κινητοποιήσουμε κατά το δυνατόν την παγκόσμια κοινότητα. Στην πραγματικότητα, υπερασπιζόμαστε πανανθρώπινες αξίες».

Ο κ. Δένδιας ανακοίνωσε ότι την επόμενη Τετάρτη θα πραγματοποιηθεί στο υπουργείο Εξωτερικών συνάντηση με την πρέσβη της Ελλάδας στην Unesco, την υπουργό Πολιτισμού, Λίνα Μενδώνη και άλλους υπηρεσιακούς παράγοντες, προκειμένου να καθοριστούν τα επόμενα βήματα της χώρας όσον αφορά το ζήτημα της Αγίας Σοφίας, ως μνημείου παγκόσμιας πολιτιστικής κληρονομιάς.

Ανέφερε ακόμη πως οι αντιδράσεις της αμερικανικής κυβέρνησης και της Ε.Ε., όσον αφορά την Αγία Σοφία, ήταν σαφέστατες, αλλά περίμενε μία εντονότερη τοποθέτηση από τη Ρωσία.

Πηγή: ΑΜΠΕ