<h6 style="text-align: center;"><strong>Oι πρώτες εγκρίσεις αναμένονται στο β’ εξάμηνο του 2021!!! </strong></h6>
Tο Ευρωπαϊκό Ελεγκτικό Συνέδριο (ΕΕΣ) χαρακτήρισε τις διαδικασίες υποβολής, έγκρισης και χρηματοδότησης των εθνικών προγραμμάτων ανάκαμψης και ανθεκτικότητας (ΠΑΑ), στο πλαίσιο του Ταμείου Ανάκαμψης, ως χρονοβόρες και γραφειοκρατικές. Tο ΕΕΣ τόνισε ότι οι πρώτες εγκρίσεις αναμένονται στο β’ εξάμηνο του 2021!!!

Το ΕΕΣ, προτείνοντας μέτρα για την επιτάχυνσή της διαδικασίας υποβολής και έγκρισης των ΠΑΑ, τονίζει ότι η χρηματοδότησή τους είναι πιθανόν να είναι χρονοβόρα. Ειδικότερα, οι ελεγκτές του ΕΕΣ, επισημαίνουν ότι η ταυτόχρονη κατάρτιση των ΠΑΑ, των επιχειρησιακών προγραμμάτων για το νέο ΕΣΠΑ (της περιόδου 2021- 27) αλλά και των εθνικών προγραμμάτων μεταρρυθμίσεων (ΕΠΜ), μπορεί να αποτελέσει πρόκληση για τα κράτη-μέλη, και εισηγούνται την εφαρμογή απλουστευμένων διαδικασιών.

Oι ελεγκτές του ΕΕΣ, τονίζουν επίσης την ανάγκη κατάλληλης καθοδήγησης και συντονισμού, ώστε να αποφευχθεί η αλληλοεπικάλυψη με άλλες πηγές χρηματοδότησης της Ευρωπαϊκής Ένωσης.

Ταυτόχρονα με την κριτική, το Ευρωπαϊκό Ελεγκτικό Συνέδριο στο πλαίσιο της γνωμοδότησης που ζήτησε το Ευρωπαϊκό Κοινοβούλιο, υπέβαλε προτάσεις για την επιτάχυνση των διαδικασιών λήψης αποφάσεων και εκταμιεύσεων.

Υπενθυμίζουμε πως το Ταμείο Ανάκαμψης θα διαθέσει τα επόμενα χρόνια μέσω επιχορηγήσεων και δανείων, περισσότερα από 600 δισ. ευρώ για την αντιμετώπιση του αντίκτυπου του COVID 19, ενώ οι πόροι που θα δοθούν με την πρωτοβουλία «Επόμενη Γενιά - Ε.Ε.» ανέρχονται συνολικά στα 750 δισ. ευρώ...