<h6 style="text-align: center;"><strong>O Νίκος Δένδιας, στη διάρκεια του Συμβουλίου Εξωτερικών Υποθέσεων, που έλαβε χώρα με τη μορφή τηλεδιάσκεψης, τόνισε ότι. με υπευθυνότητα της Τουρκίας, δεν φαίνεται να υπάρχει περιθώριο για θετικό διάλογο μαζί της. Ο κ. Δένδιας υπογράμμισε πως η Ευρωπαϊκή Ένωση θα πρέπει να προετοιμάσει και να υιοθετήσει άμεσα τα κατάλληλα μέτρα που θα αναγκάσουν τη γειτονική χώρα να σεβαστεί το διεθνές δίκαιο.</strong></h6>
Ο Έλληνας υπουργός αναφέρθηκε διεξοδικά στις συνεχιζόμενες παράνομες προκλητικές τουρκικές ενέργειες και συγκεκριμένα, επισήμανε ότι το Ευρωπαϊκό Συμβούλιο (1-2 Οκτωβρίου) είχε αποφασίσει να ξεκινήσει έναν <em><strong>«θετικό διάλογο» με την Τουρκία, υπό τον σαφή όρο «ότι η Τουρκία θα προέβαινε σε εποικοδομητικές προσπάθειες προκειμένου να σταματήσουν οριστικά οι παράνομες ενέργειες εναντίον της Ελλάδας και της Κύπρου»</strong></em>. H Τουρκία έκανε ακριβώς το αντίθετο, κλιμακώνοντας τις παράνομες ενέργειές της σε περιοχή που επικαλύπτει ελληνική υφαλοκρηπίδα στην Ανατολική Μεσόγειο, και ουσιαστικά αγνοεί την πρόταση της Ευρωπαϊκής Ένωσης για οποιαδήποτε προοπτική βελτίωσης των σχέσεων της με την ΕΕ και τα κράτη μέλη της.

https://twitter.com/NikosDendias/status/1329398535830319106?s=20

Ο κ. Δένδιας μίλησε και για την πρόσφατη επίσκεψη του Τούρκου Προέδρου στην κατεχόμενη Αμμόχωστο, λέγοντας χαρακτηριστικά ότι η περίκλειστη πόλη<em><strong> «δεν είναι χώρος για πικ-νικ»</strong></em> και ότι η ενέργεια αυτή αποτελεί προσβολή για όλους τους Κυπρίους, Ελληνοκύπριους και Τουρκοκύπριους. Επανέλαβε δε ότι η Ελλάδα καταδικάζει απερίφραστα την ενέργεια αυτή που παραβαίνει ανοιχτά αποφάσεις του Συμβουλίου Ασφαλείας του ΟΗΕ.

O κ. Δένδιας εξέφρασε επίσης, την αλληλεγγύη του προς τη Γαλλία και την Αυστρία μετά τις πρόσφατες τρομοκρατικές ενέργειες, τονίζοντας ότι οι ευρωπαϊκές αξίες δεν είναι διαπραγματεύσιμες.

Τέλος, ο υπουργός Εξωτερικών αναφέρθηκε στην ανησυχητική κατάσταση στο Ναγκόρνο Καραμπάχ, λόγω της παρουσίας ξένων μαχητών στην ευρύτερη περιοχή, ενώ εξέφρασε την ανησυχία του για τη συνεχιζόμενη σύρραξη στην Αιθιοπία.