<h6 style="text-align: center;"><strong>Ένας από τους μεγαλύτερους εικαστικούς θεσμούς της Ελλάδας, λόγω του COVID 19, θα πραγματοποιηθεί μέσω μιας online πλατφόρμας, δίνοντας την ευκαιρία και στους ομογενείς να την επισκεφτούν</strong></h6>
<img class="size-medium wp-image-7698 alignleft" src="https://www.ny-greeks.com/wp-content/uploads/2020/09/Art-Athena-12-300x188.jpg" alt="" width="300" height="188" />Οι περιορισμοί και οι αλλαγές που έφερε στη ζωή μας η πανδημία του κορωνοϊού επηρέασαν και τα καλλιτεχνικά δρώμενα της χώρας. Έτσι και η <strong>Art Athina</strong>, ένας από τους μεγαλύτερους εικαστικούς θεσμούς στην Ελλάδα θα αναγκαστεί να… μετακομίσει για φέτος στο Διαδίκτυο.

Μέσω μιας ψηφιακής πλατφόρμας, η οποία θα είναι ανοιχτή προς όλους, στην Ελλάδα αλλά και στο εξωτερικό, οι διοργανωτές θα προσπαθήσουν να ξεπεράσουν τα εμπόδια του κορωνοϊού, που οδήγησαν στη ματαίωση των εκδηλώσεων της Art Athina 2020 που είχαν προγραμματιστεί στο Ζάππειο Μέγαρο.

<span style="color: #ff0000;"><strong>H πλατφόρμα Αrt Athina</strong> <strong>Viewing Rooms</strong></span> θα παρουσιαστεί την πρώτη εβδομάδα του Οκτωβρίου και θα βρίσκεται online έως το τέλος του μήνα, ενώ θα συνδυαστεί και με το Art Athina Week -μια εβδομάδα δράσεων για τις ελληνικές αίθουσες τέχνης που θα διαρκέσει από τις 8 έως τις 15 Οκτωβρίου, κατά τη διάρκεια της οποίας οι γκαλερί θα μπορούν να εκθέσουν στους φυσικούς χώρους τους τα έργα που θα παρουσιάσουν διαδικτυακά.

<strong><span style="color: #ff0000;">Viewing Rooms</span></strong>

Οι αίθουσες τέχνης θα παρουσιάζουν το ψηφιακό τους περίπτερο μέσα από μια εύχρηστη πλατφόρμα, που θα τους επιτρέπει να επικοινωνήσουν τα έργα των καλλιτεχνών τους με το κοινό, εντός και εκτός συνόρων.

Η πλατφόρμα θα χαρακτηρίζεται από ευκρίνεια και θα επιτρέπει στον επισκέπτη να μεγεθύνει στις λεπτομέρειες των έργων και να αντλεί περισσότερες πληροφορίες σχετικά με αυτά. Η πλατφόρμα θα υποστηρίζει, επίσης, και την αναπαραγωγή video, ηχητικών εγκαταστάσεων και έργων ψηφιακής τέχνης.

<strong><span style="color: #ff0000;"><img class="size-medium wp-image-7699 alignright" src="https://www.ny-greeks.com/wp-content/uploads/2020/09/Art-Athena-13-300x188.jpg" alt="" width="300" height="188" />Talks</span></strong>

Οι ομιλίες των Art Athina Viewing Rooms θα έχουν τη δική τους πλατφόρμα, συνδεδεμένη με την κεντρική ιστοσελίδα και με δυνατότητα ζωντανής αναπαραγωγής σε όλους τους διαύλους επικοινωνίας της έκθεσης. Το πρόγραμμα θα επιμεληθεί η ιστορικός τέχνης Μαρίνα Φωκίδη.

Στο πρόγραμμα Talks, θα παρουσιαστούν «ζωντανά» συνομιλίες, με την δυνατότητα ερωταπαντήσεων και συμμετοχής του κοινού. Στις ομιλίες θα κληθούν διεθνείς επιμελητές, ιστορικοί τέχνης, στελέχη Μουσείων, καλλιτέχνες για να συζητήσουν με τους Έλληνες συναδέλφους τους και να μοιραστούν εμπειρίες και προβληματισμούς γύρω από τη σύγχρονη τέχνη μέσα από το πλαίσιο της νέας πραγματικότητας.

<strong><span style="color: #ff0000;">Performance</span></strong>

Υπό την επιμέλεια της Mαρίνας Φωκίδη, το πρόγραμμα Performance του Art Athina Viewing Rooms, φιλοδοξεί να παρουσιάσει νέες παραγωγές καθώς και ιστορικές performances.

<strong><span style="color: #ff0000;">Independent</span></strong>

Ανεξάρτητοι χώροι τέχνης θα κληθούν να παρουσιάσουν διαδικτυακά projects αποκλειστικά για το Art Athina Viewing Rooms.

<strong><span style="color: #ff0000;">Video</span></strong>

Στην ψηφιακή πραγματικότητα, το πρόγραμμα Video επιστρέφει στον ψηφιακό κόσμο από όπου προέρχεται. Θα περιλαμβάνει βίντεο καλλιτεχνών επιλεγμένα σε συνεργασία με άλλα διεθνή ιδρύματα και φορείς (Deste, Serpentine, Daata Editions, Prada Foundation κ.α.) αίθουσες τέχνης, ανεξάρτητους χώρου τέχνης, καθώς και ανεξάρτητους Έλληνες και ξένους καλλιτέχνες, υπό την επιμέλεια της καλλιτεχνικής διευθύντριας της Art Αthina, Σταματίας Δημητρακοπούλου.