Στη δήλωση του Κυβερνητικού Εκπροσώπου, Στέφεν Ζάιμπερτ, ο οποίος είχε δηλώσει πως οι συνομιλίες μεταξύ Ελλάδας και Τουρκίας θα περιλαμβάνουν μόνον ένα θέμα, αυτό των θαλασσίων ζωνών, παρέπεμψε σήμερα η εκπρόσωπος του γερμανικού Υπουργείου Εξωτερικών, Μαρία Άντεμπαρ, απαντώντας σε σχετική ερώτηση.

Συγκεκριμένα, ερωτηθείσα από το ΚΥΠΕ εάν η Γερμανία θέτει θέμα αποστρατιωτικοποίησης του Αιγαίου και από την ελληνική και από την τουρκική πλευρά, όπως αναφέρουν τουρκικά δημοσιεύματα, παρέπεμψε στην απάντηση του κυβερνητικού εκπροσώπου, Στέφεν Ζάιμπερτ, που έδωσε πριν από δύο ημέρες.

Ο εκπρόσωπος της Καγκελαρίας είχε δηλώσει πως οι συνομιλίες μεταξύ Ελλάδας και Τουρκίας θα περιλαμβάνουν μόνον ένα θέμα, αυτό των θαλάσσιων ζωνών. Συγκεκριμένα, είχε αναφέρει πως "θα υπάρξει επανάληψη των απευθείας συνομιλιών για τον καθορισμό των θαλασσίων ζωνών μεταξύ Ελλάδας και Τουρκίας". Είχε προσθέσει πως "οι δύο πλευρές έχουν την θέληση να αναζητήσουν λύση στα επίμαχα ζητήματα των θαλασσίων συνόρων μέσω διαλόγου, στην βάση του διεθνούς δικαίου".

Πηγή: ΚΥΠΕ