Σύμφωνα με πηγές του υπουργείου Μετανάστευσης και Ασύλου, 140 Ιρακινοί περίπου, που βρίσκονται στην Ελλάδα, θα επιστρέψουν εθελοντικά στην πατρίδα τους την ερχόμενη Πέμπτη, με πτήση τσάρτερ. Για την συμμετοχή των ενδιαφερόμενων στην πτήση βρίσκεται σε εξέλιξη διαδικασία υγειονομικού ελέγχου τους για COVID 19.

Η επιστροφή των 140 Ιρακινών σηματοδοτεί την έναρξη του ενισχυμένου προγράμματος εθελοντικών επιστροφών, το οποίο είχε ανακοινώσει τον Μάρτιο.

Δικαίωμα συμμετοχής στο πρόγραμμα Εθελοντικής Επιστροφής και Επανένταξης έχουν 5.000 αιτούντες άσυλο από τα νησιά του Αιγαίου, οι οποίοι έχουν αφιχθεί στην χώρα πριν από τις 31 Δεκεμβρίου 2019. Οι συμμετέχοντες θα λάβουν βοήθημα ύψους 2.000 ευρώ από την EE.

Σύμφωνα με πρόσφατη ανακοίνωση του υπουργείου Μετανάστευσης και Ασύλου, οι αιτήσεις για την συμμετοχή τους στο πρόγραμμα πρέπει να κατατεθούν έως και 30 ημέρες από την ημερομηνία που επίσημα ανακοινώθηκε (27 Ιουλίου), με την πρόβλεψη της παράτασης για άλλες 30 ημέρες, εάν ακόμα ο αριθμός των ατόμων που μπορούν να επιλεχθούν δεν έχει συμπληρωθεί.

Η εθελοντική επιστροφή των μεταναστών γίνεται σε συνεργασία με τον Διεθνή Οργανισμό Μετανάστευσης.

Πηγή: ΑΠΕ-ΜΠΕ