<h6 style="text-align: center;"><strong>Η νέα έξαρση των κρουσμάτων της πανδημίας του COVID 19 σε ολόκληρη την ευρωζώνη πυροδότησε σήμερα έντονο κύμα αγορών σε όλες σχεδόν τις αγορές ευρωομολόγων με αποτέλεσμα οι αποδόσεις τους να υποχωρήσουν.</strong></h6>
Το κλίμα αβεβαιότητας που διαμορφώνεται είναι ευνοϊκό για τα κρατικά ομόλογα τα οποία θεωρούνται επένδυση χαμηλού ρίσκου. Ταυτόχρονα το αγοραστικό ενδιαφέρον σε μεγάλο βαθμό τροφοδοτείται από την ίδια την Ευρωπαϊκή Κεντρική Τράπεζα η οποία συνεχίζει με αμείωτο ρυθμό τις αγορές ομολόγων από τη δευτερογενή αγορά μέσω των προγραμμάτων που έχει ανακοινώσει.

<span style="color: #ff0000;"><strong>10 δισ. ευρώ μέσω ΡΕΡΡ</strong></span>

Ειδικότερα μέσα από το Έκτακτο Πρόγραμμα Πανδημίας (PEPP) η ΕΚΤ έχει αγοράσει ελληνικά ομόλογα ύψους 10 δισ. ευρώ, όπως προκύπτει από τα δημοσιευμένα στοιχεία από της Τράπεζας. Η χώρα μας βρίσκεται στην όγδοη θέση μεταξύ των χωρών της Ευρωζώνης με κριτήριο την αξία των ομολόγων που έχει αγοράσει μέσω του συγκεκριμένου προγράμματος η ΕΚΤ. Προηγούνται στην κατάταξη μεγαλύτερες οικονομίες όπως η Γερμανία, Ιταλία, Γαλλία, Ισπανία, η Ολλανδία, το Βέλγιο και η Αυστρία.

<span style="color: #ff0000;"><strong>Επαναξιολόγηση προγράμματος</strong></span>

Πάντως η ΕΚΤ σύμφωνα με δημοσίευμα των Financial Times ξεκίνησε ήδη την επαναξιολόγηση του συγκεκριμένου προγράμματος (PEPP) προκειμένου να αποφασίσει το κατά πόσο πρέπει να μεταβληθούν κάποιες από τις παραμέτρους του. Παράλληλα εξετάζεται το ενδεχόμενο η ευελιξία με την οποία υλοποιεί το συγκεκριμένο πρόγραμμα η ΕΚΤ να μεταφερθεί και άλλα προγράμματα αγοράς ομολόγων, τα οποία βρίσκονταν σε εξέλιξη όταν ξέσπασε η πανδημία.

<strong><span style="color: #ff0000;">Στην ΗΔΑΤ</span></strong>

Στο Ηλεκτρονικό Σύστημα Συναλλαγών της Τραπέζης της Ελλάδος (ΗΔΑΤ) παρατηρήθηκε και σήμερα έντονο αγοραστικό ενδιαφέρον, καθώς καταγράφηκαν συναλλαγές 140 εκατ. ευρώ εκ των οποίων τα 68 εκατ. ευρώ αφορούσαν σε εντολές αγοράς. Η απόδοση του 10ετούς ομολόγου αναφοράς διαμορφώθηκε στο 1,09% (στη διάρκεια της ημέρας υποχώρησε έως το 1,07%) έναντι 0,53% του αντίστοιχου γερμανικού με αποτέλεσμα το περιθώριο να διαμορφωθεί στο 1,62% από 1,57% που έκλεισε στο τέλος της προηγούμενης εβδομάδας.

Πηγή: ΑΜΠΕ