<h6 style="text-align: center;"><strong>Πέθανε η Μαρία Μοσχολιού, επί πολλά έτη πρωθιέρεια στην Αφή της Ολυμπιακής Φλόγας, σκορπίζοντας θλίψη στους ανθρώπους του αθλητισμού και του πολιτισμού.</strong></h6>
<img class="size-medium wp-image-10449 alignleft" src="https://www.ny-greeks.com/wp-content/uploads/2020/11/maria-mosxoliou-1-300x188.jpg" alt="" width="300" height="188" />Γεννήθηκε στην Αθήνα και σπούδασε τη δραματική τέχνη στη σχολή του εθνικού θεάτρου, το οποίο στη συνέχεια υπηρέτησε και ως ηθοποιός για πολλά χρόνια. Πήρε μέρος σε αρκετές ταινίες του ελληνικού κινηματογράφου, όπως η «Μαρία Πενταγιώτισσα» με τους Αλίκη Βουγιουκλάκη και Ανδρέα Μπάρκουλη. Έχει μετάσχει, στις περισσότερες τελετές αφής Ολυμπιακής Φλόγας, ως Πρωθιέρεια.Συνολικά τέσσερις φορές σε θερινούς αγώνες (1968, 1972, 1976, 1980). Της έχει απονεμηθεί μετάλλιο του δήμου Αθηναίων για την προσφορά της στη διάδοση του Ολυμπιακού Ιδεώδους.

<img class="size-medium wp-image-10447 alignright" src="https://www.ny-greeks.com/wp-content/uploads/2020/11/maria-mosxoliou-12-300x188.jpg" alt="" width="300" height="188" />Σε μία από τις σπάνιες συνεντεύξεις της, πριν πολλά χρόνια, είχε αναφέρει: «Είναι απίστευτο το συναίσθημα να “δημιουργείς” το Ολυμπιακό Φως. Είναι απίστευτο στη συνέχεια να βλέπεις τι συμβαίνει στις χώρες, όπου ταξιδεύει η Ολυμπιακή Φλόγα. Δεν θα ξεχάσω ποτέ την υποδοχή που έγινε στο Μεξικό το 1968, όταν η Φλόγα περνούσε σε δρόμους στρωμένους από λουλούδια.

<img class="size-medium wp-image-10450 alignleft" src="https://www.ny-greeks.com/wp-content/uploads/2020/11/maria-mosxoliou-14-300x188.jpg" alt="" width="300" height="188" />Το 1972, για το Μόναχο, βρέθηκα στα σύνορα Αυστρίας - Γερμανίας, επίσης στην υποδοχή της φλόγας, όπου πραγματοποιήθηκαν απίστευτα όμορφες τελετές. Στο Μόντρεαλ το 1976 η Φλόγα έφθασε με ακτίνες λέιζερ και θυμάμαι που ο πρωθυπουργός Πιέρ Τριντό στην ομιλία του είπε ότι αν οι αρχαίοι Έλληνες μπορούσαν να δουν αυτή την αστραπιαία μετάδοση της Φλόγας τότε θα έλεγαν πώς έγινε με τη παρέμβαση των θεών». Οι Καναδοί της χάρισαν μία επίχρυση Ολυμπιακή δάδα και μία μεγάλη σημαία των αγώνων.

<strong>Συλλυπητήριο μήνυμα της Υπουργού Πολιτισμού και Αθλητισμού Λίνας Μενδώνη</strong>

«Η σοβαρότητα, η κομψότητα και το κύρος της παρουσίας της Μαρίας Μοσχολιού ταυτίστηκαν με το Ολυμπιακό Ιδεώδες και με την αφή της Ολυμπιακής Φλόγας. Ως Πρωθιέρεια, δημιούργησε την Ολυμπιακή Φλόγα σε τέσσερις τελετές, δίνοντας το ουσιαστικό έναυσμα για την μεγαλύτερη παγκόσμια γιορτή, με το σπουδαίο οικουμενικό μήνυμα της συνεργασίας, της ειρήνης και του ευ αγωνίζεσθαι. Η μορφή της θα είναι για πάντα συνδεδεμένη με το Ολυμπιακό Κίνημα και τους Ολυμπιακούς Αγώνες. Εκφράζω τα θερμά μου συλλυπητήρια στους οικείους και στους φίλους της».

<strong>Ελληνική Ολυμπιακή Επιτροπή</strong>

Ο Πρόεδρος Σπύρος Καπράλος, ο Γενικός Γραμματέας Μανώλης Κολυμπάδης και τα μέλη της Ολομέλειας της Ελληνικής Ολυμπιακής Επιτροπής (ΕΟΕ) εξέφρασαν την θλίψη τους για τον θάνατο της «μακροβιότερης Πρωθιέρειας στις Τελετές της Oλυμπιακής Φλόγας Μαρίας Μοσχολιού», όπως αναφέρει η ΕΟΕ στην ιστοσελίδα της.

Πηγή: - Naftemporiki -