Αναταραχή επικρατεί στην Λέσβο, μετά τις νέες αυξημένες αφίξεις προσφύγων και μεταναστών στο νησί από τα τουρκικά παράλια.

Σύμφωνα με το ΑΠΕ – ΜΠΕ, Ομάδα ατόμων που είναι από την περιοχή της Λέσβου, έχει αποκλείσει αυτή την στιγμή το λιμάνι της Θερμής μη επιτρέποντας την αποβίβαση προσφύγων και μεταναστών που οδηγήθηκαν από σκάφος του Λιμενικού Σώματος εκεί. Στην βάρκα επιβαίνουν περίπου 50 άτομα, μεταξύ των οποίων πολλά παιδιά.

Βίντεο – ντοκουμέντο δείχνει τον άγριο ξυλοδαρμό μελών ΜΚΟ στο λιμάνι της Θέρμης. Δείχνει ομάδα ατόμων να τους χτυπούν άγρια και να πετούν τις κάμερές τους στη θάλασσα.

https://twitter.com/skaigr/status/1234101875366092801?s=20

Κάποιοι από τους συγκεντρωμένους προπηλάκισαν την επικεφαλής του γραφείου Λέσβου της Ύπατης Αρμοστείας του ΟΗΕ για τους πρόσφυγες ενώ έχουν προπηλακιστεί και δημοσιογράφοι και φωτογράφοι διεθνών μέσων ενημέρωσης. Επίσης, προπηλακίστηκε η δημοτική σύμβουλος Μυτιλήνης επικεφαλής της παράταξης "Λαϊκή Συσπείρωση", η οποία αποπειράθηκε να παρέμβει.

Έκλεισαν το δρόμο που οδηγεί στην Μόρια

Τις εισόδους του δρόμου που οδηγούν στο Κέντρο Υποδοχής και Ταυτοποίησης της Μόριας, στην Παναγιούδα και στην Λάρσο έχουν κλείσει αυτή την στιγμή (ώρα 14.00 της Κυριακής 1 Μαρτίου) ομάδες κατοίκων από τα χωριά Μόρια και Παναγιούδα αλλά και από την πόλη της Μυτιλήνης. Οι συγκεντρωμένοι δεν επιτρέπουν σε λεωφορεία του Λιμενικού Σώματος να μεταφέρουν τους αφιχθέντες σήμερα πρόσφυγες και μετανάστες στο ΚΥΤ. Διεκδικούν δε την άμεση αποσυμφόρηση της Μόριας.

Στον χώρο των συγκεντρώσεων βρίσκονται στελέχη της δημοτικής Αρχής Μυτιλήνης με το δήμαρχο, Στρατή Κύτελη, της περιφερειακής Αρχής Βορείου Αιγαίου με τον περιφερειάρχη, Κωνσταντίνο Μουτζούρη, και ο βουλευτής της Νέας Δημοκρατίας Χαράλαμπος Αθανασίου.

Ο δήμαρχος Μυτιλήνης καλεί τους πολίτες της περιοχής και της πόλης της Μυτιλήνης να συγκεντρωθούν στις εισόδους του δρόμου που οδηγεί στο ΚΥΤ. «Αυτό το αίσχος θα πρέπει να κλείσει τώρα», είπε ο κ. Κύτελης.

Αυξημένες οι ροές

Τις τελευταίες ώρες στα νησιά του βορειοανατολικού Αιγαίου έχουν φτάσει πάνω από 500 άτομα. Ο μεγάλος όγκος των ροών είναι στην Λέσβο, ωστόσο αφίξεις γίνονται επίσης σε Χίο και Σάμο. Στην πλειονότητά τους είναι Αφρικανοί μετανάστες.

&nbsp;

Σύμφωνα με το ΑΠΕ - ΜΠΕ, οι ίδιοι δήλωσαν ότι ζούσαν εδώ και μήνες σε περιοχές της Κωνσταντινούπολης και πριν από τρεις μέρες ειδοποιήθηκαν από τους δουλεμπόρους να ετοιμαστούν για να αναχωρήσουν προς την Ευρώπη.

Κατέθεσαν μάλιστα ότι κατά την αναχώρηση τους στις ακτές ήταν παρόντες ένστολοι.