<h6 style="text-align: center;"><strong>Η επιθετικότητα της Τουρκίας και οι διμερείς σχέσεις ήταν το βασικό αντικείμενο της συνάντησης του Πρωθυπουργού, Κυριάκου Μητσοτάκη, με τον υπουργό Εξωτερικών της Ρωσικής Ομοσπονδίας, Σεργκέι Λαβρόφ.</strong></h6>
Ο πρωθυπουργός στις δηλώσεις του, πριν ξεκινήσει η συνάντηση, εξήρε τους ιστορικούς και πνευματικούς δεσμούς αιώνων που συνδέουν, όπως είπε, τους λαούς της Ελλάδας και της Ρωσίας, και σημείωσε ότι η συνάντησή τους γίνεται σε μια δύσκολη συγκυρία, καθοριστική, <em><strong>«καθώς η χώρα μου, η Ανατολική Μεσόγειος, ο Νότιος Καύκασος, η ευρύτερη περιοχή μας είναι μια περιοχή στην οποία δοκιμάζεται η διεθνής σταθερότητα»</strong></em>.

Ο κ. Μητσοτάκης είπε ότι θα ενημερώσει τον κ. Λαβρόφ «για τη δράση της γειτονικής Τουρκίας, η οποία, δυστυχώς, σε ρόλο ταραξία καταπατά τη διεθνή νομιμότητα, ναρκοθετώντας την ειρήνη σε πολλά ευαίσθητα σημεία του χάρτη». Παράλληλα, εξέφρασε τον προβληματισμό του επειδή η Τουρκία<em><strong> «περιβάλλει αυτή την επιθετική της δράση με έναν θρησκευτικό μανδύα, καθιστώντας έτσι ορατό τον κίνδυνο για την αρμονική συνύπαρξη λαών και θρησκειών»</strong></em>.

Τόνισε ακόμη ότι είναι προς το αμοιβαίο συμφέρον των δύο χωρών να ελέγξουν τέτοιες προκλητικές συμπεριφορές<em><strong> «και να θυμίσουμε σε όποιον τις ασκεί τα πραγματικά του όρια. Η Ελλάδα τάσσεται σταθερά, κύριε υπουργέ, με το μέρος του Διεθνούς Δικαίου και των Συνθηκών, όπως και των κανόνων καλής γειτονίας».</strong></em>

https://www.youtube.com/watch?v=w8WRwZweWrA&amp;feature=emb_title

Ο πρωθυπουργός είπε επίσης ότι η χώρα μας απέδειξε εμπράκτως τον σεβασμό στο Διεθνές Δίκαιο και τους κανόνες καλής γειτονίας, υπογράφοντας συμφωνίες οριοθέτησης θαλασσίων ζωνών και με την Ιταλία και με την Αίγυπτο, ενώ εξέφρασε την ικανοποίησή του για τη σημερινή υπενθύμιση του κ. Λαβρόφ ότι η επέκταση των χωρικών υδάτων στα 12 ναυτικά μίλια αποτελεί αναφαίρετο κυριαρχικό δικαίωμα κάθε κράτους.

https://twitter.com/PrimeministerGR/status/1320766849173327873?s=20
<p style="text-align: left;"><em><strong>«Η Ελλάδα - το έχουμε ξανασυζητήσει - προφανώς είναι μέλος της Ευρωπαϊκής Ένωσης και του ΝΑΤΟ. Αυτό δεν μας εμποδίζει, όμως, κύριε υπουργέ, να διευρύνουμε τις διμερείς μας σχέσεις με την Ρωσία. Καθώς, μάλιστα, πλησιάζει η εμβληματική επέτειος των 200 χρόνων από την Ελληνική Επανάσταση, στην οποία η χώρα σας βοήθησε καθοριστικά»</strong></em> είπε ο κ. Μητσοτάκης και πρόσθεσε ότι το 2021 είναι<em><strong> «Έτος Ιστορίας Ελλάδας και Ρωσίας» και η διπλή αυτή γιορτή θα προσφέρει μία ευκαιρία «να θυμηθούμε τις στιγμές που συμπορευτήκαμε στο παρελθόν, αλλά να οικοδομήσουμε και αυτές που θα μας συνοδεύουν στο μέλλον»</strong></em>.</p>
<em><strong>«Γνωρίζετε ότι έχω απευθύνει προσωπική πρόσκληση στον Πρόεδρο Πούτιν να βρεθεί στην Αθήνα την 25η Μαρτίου 2021, μαζί με τον Πρόεδρο της Γαλλίας και μαζί με τον Πρίγκιπα Κάρολο, ώστε να σηματοδοτήσουμε με αυτόν τον τρόπο τη συμμετοχή των τριών χωρών που έπαιξαν καθοριστικό ρόλο στην υποστήριξη του αγώνα των Ελλήνων για εθνική ανεξαρτησία»</strong></em> είπε ο κ. Μητσοτάκης και κατέληξε εκφράζοντας την ικανοποίησή του για το σχετικό βίντεο το οποίο κυκλοφόρησε στα μέσα κοινωνικής δικτύωσης, με πρωτοβουλία των ρώσων, για τη σημασία της Ναυμαχίας του Ναυαρίνου.

<strong>Λαβρόφ: ΝΑΤΟ και ΕΕ να μην εμποδίσουν τις σχέσεις μας</strong>

Από την πλευρά του, ο Ρώσος υπουργός Εξωτερικών τόνισε το ιστορικό βάθος των διμερών σχέσεων και τη σύνδεση που έχουν οι δύο χώρες στο ιστορικό και πνευματικό επίπεδο και εξέφρασε τη στήριξή του στον εορτασμό της επετείου των 200 χρόνων από την έναρξη της Ελληνικής Επανάστασης.

Ο κ. Λαβρόφ είπε ότι οι σημερινές συνομιλίες επιβεβαίωσαν για ακόμα μια φορά ότι η συμμετοχή της Ελλάδος στην Ευρωπαϊκή Ένωση και στο ΝΑΤΟ δεν εμποδίζει την ανάπτυξη των σχέσεων μεταξύ Ελλάδας και Ρωσίας και πρόσθεσε:
<p style="text-align: center;"><em><strong>«Βεβαίως επιθυμητό θα ήταν και η Ευρωπαϊκή Ένωση και το ΝΑΤΟ να μην μας εμποδίσουν να αναπτύξουμε αυτές τις σχέσεις»</strong></em>.</p>
Επίσης ανέφερε ότι σήμερα με τον Νίκο Δένδια υπέγραψαν το κοινό Μνημόνιο για τη διεξαγωγή του «Έτους Ιστορίας», το 2021, το οποίο συμφωνήθηκε μεταξύ του κ. Μητσοτάκη και του ρώσου προέδρου, Βλάντιμιρ Πούτιν, για το οποίο, όπως είπε, προγραμματίζεται πλούσιο πρόγραμμα εκδηλώσεων, ενδιαφέρουσες όχι μόνον για τους ιστορικούς και τους αρχαιολόγους, αλλά και για το ευρύτερο κοινό των δύο χωρών.

«Πολύ περιεκτικά, συζητήσαμε την κατάσταση στην Ανατολική Μεσόγειο και την ευρύτερη περιοχή, που είναι πολύ σημαντική από γεωπολιτικής άποψης. Και συμφωνούμε ότι χρειάζεται το ταχύτερο δυνατό αποκλιμάκωση της έντασης που δημιουργήθηκε στην περιοχή, για να προχωρήσουν οι χώρες στη διευθέτηση όλων των προβλημάτων - που δεν είναι και λίγα - στην περιοχή, μέσω απευθείας διαλόγου» είπε ο κ. Λαβρόφ.

Αυτό, όπως είπε, αφορά και ζητήματα στο πλαίσιο της Σύμβασης για το Δίκαιο της Θάλασσας, του 1982:
<p style="text-align: center;"><em><strong>«όταν προκύπτουν τα ζητήματα μεταξύ των όμορων χωρών τα συμφέροντα των οποίων διασταυρώνονται και χρειάζεται να υπάρχει διευθέτηση μέσω των διακρατικών συμφωνιών. Αυτό μπορεί να επιτευχθεί μέσω απευθείας διαλόγου. Η Ρωσία βρίσκεται πολύ κοντά σε αυτή την περιοχή. Εμείς έχουμε καλές, σταθερές σχέσεις με τις χώρες της περιοχής και αν υπάρχει βούληση, ενδιαφέρον από τους εταίρους μας, είμαστε έτοιμοι να συμβάλλουμε στην ομαλοποίηση της κατάστασης».</strong></em></p>
Τέλος, συμφώνησε με τον κ. Μητσοτάκη για το ότι οι προσπάθειες να χρησιμοποιηθεί ο θρησκευτικός παράγοντας στα γεωπολιτικά παιχνίδια είναι κάτι πολύ επικίνδυνο και κατέληξε:
<p style="text-align: center;"><em><strong>«Εδώ και χρόνια, στο πλαίσιο του Οργανισμού για την Ασφάλεια και τη Συνεργασία στην Ευρώπη, προωθούμε την πρωτοβουλία να αναγνωριστούν όχι μόνο ο αντισημιτισμός, αλλά και η χριστιανοφοβία και η ισλαμοφοβία ως καταδικαστέες πράξεις. Υποστηρίζει και η Ελλάδα αυτά τα ζητήματα, κοινές προσεγγίσεις έχουμε. Θα προωθήσουμε αυτό το θέμα και στο Συμβούλιο της Ευρώπης και είναι ιδιαίτερα ευχάριστο ότι τώρα στο πλαίσιο της προεδρίας της Ελλάδος στην Επιτροπή Υπουργών του Συμβουλίου της Ευρώπης η Ελλάδα προωθεί κοινές ευρωπαϊκές αξίες»</strong></em>.</p>
Πηγή: ΑΜΠΕ