<p style="text-align: center;"><strong><em>«Η ελληνική βιομηχανία είναι εδώ. Η αναγέννηση της ελληνικής μεταποίησης αποτελεί στρατηγικό στόχο της κυβέρνησης, με έμφαση στη βαριά βιομηχανία».</em></strong></p>
Αυτό επεσήμανε ο πρωθυπουργός κ. Κυριάκος Μητσοτάκης μιλώντας απόψε στην τελετή παρουσίασης του νέου τετραπλού ελάστρου Tandem της ΕΛΒΑΛ στις εγκαταστάσεις της Εταιρείας στα Οινόφυτα, Βοιωτίας, στο πλαίσιο της οποίας ανήγγειλε τη μείωση του Ειδικού Φόρου Κατανάλωσης για τις βιομηχανίες που ηλεκτροδοτούνται από το δίκτυο μέσης τάσης.

Ο κ. Μητσοτάκης σημείωσε ότι εν μέσω πανδημίας η ελληνική βιομηχανία υποχώρησε κατά 9 %, έναντι 17 % που ήταν ο μέσος όρος της πτώσης στην Ευρώπη. «Αυτό, είπε, δείχνει αντοχές και μεγάλη προσαρμοστικότητα. Επιχειρήσεις που άντεξαν στη δεκαετή λαίλαπα της κρίσης είναι σήμερα πιο ισχυρές».

Ο πρωθυπουργός υπενθύμισε τα μέτρα για τη βελτίωση του επιχειρηματικού περιβάλλοντος που ελήφθησαν τον τελευταίο χρόνο (μείωση φορολογίας κερδών και μερισμάτων, απλούστευση της αδειοδότησης, πρωτοβουλίες για τη μείωση του ενεργειακού κόστους όπως η διακοψιμότητα που ανακοινώθηκε σήμερα, κ.α.) και επανέλαβε ότι στόχος της κυβερνητικής πολιτικής είναι η αύξηση του μεριδίου της βιομηχανίας στο ΑΕΠ από 9,5 % σε 12 % ως το 2025 και των εξαγωγών από 37% σε 48 % του ΑΕΠ.

<img class="size-medium wp-image-6336 alignleft" src="https://www.ny-greeks.com/wp-content/uploads/2020/07/M.E-300x188.jpg" alt="" width="300" height="188" />Η πανδημία, σημείωσε, <em><strong>«έδειξε ότι η παραγωγική βάση οφείλει να μην εξαρτάται από εποχικότητα, ούτε να περιορίζεται σε δραστηριότητες ευάλωτες σε παγκόσμιους υφεσιακούς κύκλους».</strong></em>

Αναφερόμενος στη διαπραγμάτευση για το ταμείο ανάκαμψης ενόψει της Συνόδου Κορυφής της ΕΕ ο πρωθυπουργός εξέφρασε την ελπίδα ως το τέλος Ιουλίου να υπάρξει συμφωνία για το ύψος των πόρων, σημειώνοντας ότι το διακύβευμα για την Ευρώπη είναι κρίσιμο.

Σχετικά με την επένδυση της ΕΛΒΑΛ, ύψους 150 εκατ. ευρώ ο κ. Μητσοτάκης υπογράμμισε ότι αποτελεί εμβληματικό παράδειγμα του πώς λειτουργεί στην πράξη η κυκλική οικονομία, που αποτελεί προτεραιότητα του αναπτυξιακού σχεδίου της κυβέρνησης. Σημείωσε ότι η λειτουργία της μονάδας μειώνει το εμπορικό έλλειμμα καθώς υποκαθιστά κοστοβόρες εισαγωγές ενώ υπογράμμισε το γεγονός ότι η επένδυση ολοκληρώθηκε σε περίοδο αβεβαιότητας λόγω κορωνοϊού και προστίθεται στις θετικές εξελίξεις (Ελληνικό, γραμμή 3 του μετρό, Κασσιόπη κ.α,) των τελευταίων εβδομάδων.

Μιχάλης Στασινόπουλος: Το αλουμίνιο θα παίξει πρωταγωνιστικό ρόλο στην πράσινη οικονομία

Ο κ. Μιχάλης Στασινόπουλος, μέλος του ΔΣ της VIOHALCO σημείωσε πως τα προϊόντα του ομίλου προέρχονται κατά 30 % από ανακύκλωση και εξάγονται σε πάνω από 80 χώρες, αποτελώντας το 4 % του συνόλου των ελληνικών εξαγωγών. «Τα τελευταία 10 χρόνια οι επενδύσεις ξεπέρασαν τα 500 εκατ. ευρώ, οι θέσεις εργασίας αυξήθηκαν κατά 35 % και η παραγωγή διπλασιάστηκε», πρόσθεσε ενώ σημείωσε πως το αλουμίνιο θα παίξει πρωταγωνιστικό ρόλο στην πράσινη οικονομία και ανήγγειλε σημαντικές επενδύσεις στον τομέα της ανακύκλωσης.
<p style="text-align: center;"><strong><em>«Η επένδυση, τόνισε, αποτελεί έμπρακτη απάντηση στην αμφισβήτηση της δυνατότητας της χώρας να έχει σύγχρονη βιομηχανία, η οποία δεν έχει ανάγκη από δεκανίκια αλλά από βιομηχανική πολιτική που παρέχει υγιείς βάσεις για ανάπτυξη και ανταγωνιστικό κόστος ενέργειας».</em></strong></p>
Τα προϊόντα της ΕΛΒΑΛ όπως ανέφερε ο γενικός διευθυντής της εταιρείας Λάμπρος Βαρούχας πωλούνται σε μεγάλες βιομηχανίες του εξωτερικού σε κλάδους που περιλαμβάνουν την παραγωγή συσκευασίας τροφίμων - ποτών, ναυπηγική, αυτοκινητοβιομηχανία, δόμηση, ανανεώσιμες πηγές ενέργειας, μπαταρίες, κ.α. Στην Ευρώπη λειτουργούν μόνο 3 μονάδες όπως αυτή που παρουσιάστηκε σήμερα και στον κόσμο συνολικά 20.

Πηγή: ΑΜΠΕ

Cover Photo by <a class="_hli" href="https://www.facebook.com/MDRSlovenia/?tn-str=k%2AF" data-ft="{&quot;tn&quot;:&quot;k&quot;}" data-hovercard="/ajax/hovercard/page.php?id=779779258713518&amp;extragetparams=%7B%22tn-str%22%3A%22k%2AF%22%7D" data-hovercard-prefer-more-content-show="1">MDR Slovenia</a>
<div class="mrs fsm fwn fcg"></div>