Σύμφωνα με νεότερες πληροφορίες, το τουρκικό ερευνητικό πλοίο Oruc Reis, άλλαξε εκ νέου πορεία και πλέον κινείται βορειοανατολικά, ευρισκόμενο εντός της Eλληνικής υφαλοκρηπίδας, και εντός της παρανόμου εκδοθείσας τουρκικής NAVTEX.

Tο «Oruc Reis» συνοδεύεται από βοηθητικά σκάφη και μονάδες του τουρκικού Ναυτικού και οι κινήσεις τους παρακολουθούνται από μονάδες και μέσα των Eλληνικών Ενόπλων Δυνάμεων.

Νωρίτερα έγινε γνωστό ότι ο Τούρκος υπουργός Εξωτερικών, Μεβλούτ Τσαβούσογλου, απέστειλε στους ΥΠΕΞ της ΕΕ και τον ύπατο εκπρόσωπο για θέματα εξωτερικής πολιτικής Τζοζέπ Μπορέλ, σειρά επιστολών για τις εξελίξεις στην ανατολική Μεσόγειο με τις θέσεις της Τουρκίας.

Στις εν λόγω επιστολές προβάλλονται οι θέσεις της Τουρκίας και αναφέρεται ότι τα μονομερή βήματα και οι συμμαχίες της Ελλάδας και της Eλληνοκυπριακής πλευράς, όπως αποκαλούν την Κυπριακή Δημοκρατία, απέκλεισαν την Τουρκία, παρά τις εκκλήσεις για συνεργασία και διάλογο.

Ακόμη, ο Τσαβούσογλου αναφέρθηκε σε λεγόμενη θαλάσσια συμφωνία μεταξύ Ελλάδας και Αιγύπτου, η οποία παραβιάζει τα χωρικά ύδατα της Τουρκίας και του Λιβάνου, και καταδεικνύει την απροθυμία της Ελλάδας να ξεκινήσει έναν έντιμο διάλογο με την Τουρκία, προσθέτοντας ότι <em><strong>«οι σχέσεις Τουρκίας-ΕΕ δεν πρέπει να υποφέρουν περαιτέρω λόγω των ιδιοτροπιών της Ελλάδας και των Ελληνοκυπρίων»</strong></em>.

Υπενθυμίζεται ότι αυτή την ώρα βρίσκεται σε εξέλιξη το έκτακτο συμβούλιο των Υπουργών Εξωτερικών της ΕΕ, το οποίο γίνεται με τηλεδιάσκεψη και κατά το οποίο θα συζητηθεί το ζήτημα της τουρκικής παραβατικότητας.

Mε πληροφορίες από: - ΑΜΠΕ - naftemporiki.gr - sigmalive - Philenews -