<h6 style="text-align: center;"><strong>Μέτρα στήριξης ύψους 31,5 δις. ευρώ θα ληφθούν τη διετία 2020-2021 για την αντιμετώπιση των συνεπειών της πανδημίας. Από αυτά 24 δις. ευρώ αφορούν τη φετινή χρονιά και 7,5 δις. ευρώ το 2021.</strong></h6>
Όπως εξηγούσαν πηγές του ΥΠΟΙΚ, αν φέτος δεν υπήρχαν οι παρεμβάσεις που έχουν ανακοινωθεί και υλοποιούνται, τότε η ύφεση το 2020 δεν θα ήταν στο 10,5%, που προβλέπεται στο σχέδιο του προϋπολογισμού (που κατατέθηκε σήμερα στη Βουλή) αλλά υψηλότερη στο 17,5%. Στα αρνητικά και η πρόσφατη αναθεώρηση του ΑΕΠ από την ΕΛΣΤΑΤ.

Ανάλογη στήριξη προβλέπεται και για το 2021 μέσω μέτρων όπως η συνέχιση της Επιστρεπτέας Προκαταβολής, με παρεμβάσεις συνολικού ύψους 7,5 δις. ευρώ. Από αυτό το ποσό, τα 3 δις. ευρω αποτελούν «μαξιλάρι» το οποίο θα δαπανηθεί μόνο στην περίπτωση που αυτό κριθεί απαραίτητο. Ενδεχομένως να διατεθεί για παράταση της Επιστρεπτέας Προκαταβολής, των αναστολών κι άλλων μέτρων που ήδη εφαρμόζονται.

Σύμφωνα με τις εκτιμήσεις του οικονομικού επιτελείου, το 1ο τρίμηνο του έτους θα καταγραφεί ύφεση εξαιτίας και των περιοριστικών μέτρων που είναι τώρα σε εξέλιξη. Ωστόσο η πρόβλεψη για ανάκαμψη κατά 4,8% το 2021 μπορεί να κριθεί και ως συντηρητική καθώς τα κονδύλια από το Ταμείο Ανάκαμψης σε συνδυασμό με τις θετικές προβλέψεις από το μέτωπο του εμβολίου μπορεί να συμβάλλουν στην περαιτέρω βελτίωση της ελληνικής οικονομίας.

Σημείο κλειδί για την Ελλάδα αποτελεί η πορεία του τουρισμού, με το οικονομικό επιτελείο να εκτιμά ότι η εικόνα θα είναι καλύτερη σε σχέση με φέτος, με κάλυψη περίπου του 60% του τουρισμού του 2019.

Αναδημοσιευουμε από Naftemporiki