Σε αυξημένη επαγρύπνηση βρίσκονται οι αρχές, καθώς εντοπίστηκαν 13 κρούσματα του COVID 19 σε δείγματα ταξιδιωτών που ήρθαν στην Ελλάδα με πτήσεις από την 1η Ιουλίου. Για το διάστημα αυτό έχουμε αποτελέσματα από τους ελέγχους σε συνολικά 3.611 δείγματα, όπως μετέδωσε η ΕΡΤ.

Θα πρέπει να σημειωθεί ότι τα 7 εισαγόμενα κρούσματα (μεταξύ των 28 νέων του 24ωρου) που ανακοινώθηκαν χθες δεν είχαν σχέσεις με πτήσεις, αλλά με ταξιδιώτες που ήρθαν οδικώς στη χώρα μας από τα βόρεια σύνορα.

Από τα τεστ που πραγματοποιήθηκαν σε επιβάτες αεροσκαφών την 1η Ιουλίου είχαμε πέντε επιβεβαιωμένα κρούσματα. Πρόκειται για τρεις γυναίκες από Σουηδία, Σερβία, Ρουμανία και ένα ζευγάρι Ελλήνων. Μάλιστα η γυναίκα απο την Σουηδία έσπασε την 24ωρη καραντίνα και εντοπίστηκε να κάνει βόλτες στην Αθήνα.

Σε εξέλιξη βρίσκεται η διαδικασία ιχνηλάτησης των επαφών όλων των επιβεβαιωμένων κρουσμάτων και η μεταφορά τους σε ξενοδοχεία και δωμάτια καραντίνας.

<strong>Γενική εικόνα</strong>

Άλλα 28 κρούσματα του COVID 19 στη χώρα ανακοίνωσε την Παρασκευή ο ΕΟΔΥ.

Όπως έγινε γνωστό, τα 13 κρούσματα εντοπίστηκαν κατά τους ελέγχους που διενεργήθηκαν στις πύλες εισόδου της χώρας, 1 είναι εισαγόμενο κρούσμα που προσήλθε αυτοβούλως σε εργαστήριο, ενώ τα υπόλοιπα είναι 7 από την Π.Ε. Ξάνθης, 1 από τις Σέρρες, 3 από την Λάρισα, 1 από τον Έβρο, 1 από την Πιερία και 1 από την Κοζάνη.

Ο συνολικός αριθμός τους είναι 3.486, εκ των οποίων το 54,8% αφορά άνδρες. Από αυτά 799 (22,9%) θεωρούνται σχετιζόμενα με ταξίδι από το εξωτερικό και 1.922 (55,1%) συνδέονται με ήδη γνωστό κρούσμα.

Η μέση ηλικία των κρουσμάτων είναι 47 έτη, ενώ η μέση ηλικία των θανάτων είναι 76 έτη. Ο αριθμός των ασθενών που νοσηλεύονται διασωληνωμένοι είναι 8.

Τέλος, δεν έχει καταγραφεί κανένας νέος θάνατος και τα θύματα παραμένουν 192.