<h6 style="text-align: center;"><strong>Η Ευρωπαϊκή Ένωση επέβαλε σήμερα κυρώσεις στην τουρκική ναυτιλιακή εταιρεία Avrasya Shipping για παραβίαση του εμπάργκο όπλων του ΟΗΕ στη Λιβύη. Tο πλοίο της Avrasya Shipping ενεπλάκη στο γνωστό ναυτικό συμβάν του περασμένου Ιουνίου μεταξύ  Γαλλίας και Τουρκίας, με τους τούρκους να στοχοποιούν φρεγάτα της Γαλλιας</strong></h6>
Συγκεκριμένα στο περιστατικό της 10ης Ιουνίου, γαλλική φρεγάτα σε αποστολή του ΝΑΤΟ προσπάθησε να επιθεωρήσει το φορτηγό πλοίο Cirkin. Το Παρίσι δήλωσε ότι η φρεγάτα παρενοχλήθηκε από τρία τουρκικά πλοία που συνόδευαν το φορτηγό πλοίο. Ένα τουρκικό πλοίο έριξε τα φώτα του ραντάρ και το πλήρωμά του φόρεσε αλεξίσφαιρα γιλέκα κρατώντας ελαφρύ οπλισμό, σύμφωνα με το γαλλικό υπουργείο. Η Τουρκία αμφισβήτησε την γαλλική εκδοχή του περιστατικού και κατηγόρησε το γαλλικό Πολεμικό Ναυτικό για επιθετικότητα. Το ΝΑΤΟ διερεύνησε το συμβάν, αλλά τα ευρήματα της έρευνας δεν θα συζητηθούν δημοσίως, δήλωσαν διπλωμάτες στο Reuters.

<img class="size-medium wp-image-8418 alignleft" src="https://www.ny-greeks.com/wp-content/uploads/2020/09/Cirkin-Ship-300x207.jpg" alt="" width="300" height="207" />Μετά από το επεισόδιο της 10ης Ιουνίου, oι Βρυξέλλες προχώρησαν σήμερα στο πάγωμα των περιουσιακών στοιχείων της Avrasya Shipping με την κατηγορία ότι η τουρκική ναυτιλιακή εταιρεία ναυλώνει το φορτηγό πλοίο Cirkin το οποίο διενεργούσε λαθρεμπόριο όπλων στη Λιβύη.

Η επιβολή των κυρώσεων σίγουρο είναι ότι θα εξοργίσει την Άγκυρα, η οποία υποστήριξε ότι το Cirkin μετέφερε ανθρωπιστική βοήθεια!!!

H Επίσημη Εφημερίδα της Ευρωπαϊκής Ένωσης, που δημοσίευσε τις κυρώσεις επισημαίνει από την πλευρά της πως:
<p style="text-align: center;"><em><strong>«Το Cirkin συνδέθηκε με μεταφορές στρατιωτικού υλικού στη Λιβύη τον Μάιο και τον Ιούνιο του 2020», </strong></em></p>
Εκτός από τις κυρώσεις στην τουρκική Avrasya Shipping, η ΕΕ επέβαλε επίσης τιμωρητικά μέτρα με άμεση ισχύ ενάντια σε δύο Λίβυους.

Τα μέτρα στοχεύουν τον Μαχμούντ αλ Ουερφάλι, για τον οποίο η ΕΕ τονίζει ότι ήταν διοικητής στην ανατολική Λιβύη υπεύθυνος για τη δολοφονία 33 ανθρώπων και μία μαζική εκτέλεση. Ο δεύτερος άνδρας είναι ο Μούσα Ντιάμπ, που οι Βρυξέλες κατηγορούν για εμπορία ανθρώπων, βιασμό και δολοφονία προσφύγων.

Το ευρωπαϊκό μπλοκ επέβαλε επίσης κυρώσεις σε δύο άλλες εταιρείες - τη Sigma Airlines, με έδρα το Καζακστάν και την Med Wave Shipping, με έδρα την Ιορδανία.

Με πληροφορίες από - ΑΠΕ-ΜΠΕ - Reuters -